Santa Eugenia kultur aretoan 0 eta 2 urte arteko haurrentzako hezkuntza-zentroa jartzea aztertzen ari dira

Getxoko Udala 0 eta 2 urte arteko umeentzako hiru hezkuntza-zentro ipintzeko kokapenak aztertzen ari da. Horiek Itzubaltzeta / Erromoko Santa Eugenia kultur aretoaren arkupetan (aspaldiko argazkian), Neguriko San Inazio ikastetxeko eraikin txikian eta Juan Bautista Zabala ikastetxearekin lotura duen Algortako San Martin zentroan egon litezke, Iñaki Zarraoa alkatearen hitzetan. Hiru kokapen posible horietatik, lehendabizi Itzubaltzetakoa aztertuko dute, "gastu handirik suposatuko ez lukeelako eta egitekotan Udalak berak egingo liokeelako aurre inbertsioari", udal agintariaren hitzetan. Hala ere, aurretik zerbitzu hori benetan beharrezkoa den ezagutzeko galdeketa egingo dute, Zarraoak nabarmendu duenez. Gainontzeko bietan, Eusko Jaurlaritzako Hezkuntza Sailak konponduko lituzke aipatutako eraikinak eta 2007ra itxaron beharko litzateke.

“Zabala da 0 eta 2 urte arteko haurrentzako dagoen eskaintza, baina egia da beharrak ere handiak direla", Iñaki Zarraoa alkateak argitu duenez. "Edozein kasutan, eskaintza berria behar duten familiei zuzendu beharko liekete, eredu horretako hezkuntza derrigorrezkoa ez delako”, gaineratu duenez. Zerbitzu horren kostua diruz lagunduta egongo litzateke, Zarraoaren hitzetan. “Ez da doakoa izango. Hori dela eta, inkesta bat egin beharko da, zerbitzu hori ordaintzeko jendea prest dagoen jakiteko. Gertatu izan da zerbitzua martxan jarri duten zenbait udalerritan eskaera aurreikusitakoa baino txikiagoa izatea gero. Ez dugu nahi hori berton gertatzea eta horregatik aipatutako inkesta egingo dugu” azaldu du alkateak.

Udal agintariak adierazi duenez, "Udalarentzat ahalik eta gastu txikiago" ekarriko lukeeten kokapenen bila dabil Gobernu Taldea. Irakasleak 0-2 urte arteko hezkuntzako Haur Eskolak partzuegoak jarriko lituzke eta Getxoko Udala zentroaren atezaina, garbiketaren eta mantenimenduaren gastuez arduratuko litzateke. “Hori dela eta, atezaina duten eta martxan dauden eraikinen bila gabiltza eta ahal den neurrian diru gastua Eusko Jaurlaritzak egitea” argitu du Zarraoak.


Azketa-Erlo erronkako egitaraua eta ordutegiak zehaztu dituzte

Hamasei kirolarik eman dute izena, ibilbidea 10 minuturen azpitik egiten ahalegintzeko. Haietako lau dira azkoitiarrak: Imanol Aleson, Imanol Larrañaga, Joseba Diaz eta Ioritz Goenaga. 14:00etan Azpeitiko plazan elkartu eta 14:30ean abiatuko dira mendi martxan Azketara bidean, Joxe Apalantza buru dutela. Goian, lasterkariak bi minutuko tartearekin irtengo dira: Hassan Ait Chaou izengo da aurrena, 16:18an, eta Maria Zorroza azkena, 16:48an.

Azketatik Erlorako bidea hamar minutu azpitik bai? Zapatuan, urriak 24, argituko da auzia. Euskadi Irratiko Hiru Erregeen Mahaia saiokoek mendi lasterketetako euskal selekziokoei luzatutako erronkatik abiatutako proba egun horretan egingo dute eta hamasei kirolarik eman dute izena, ibilbidea 10 minuturen azpitik egiten ahalegintzeko; Txetxu Urbietak zuzendutako saioak Azketatik Erlorakoa denbora horren azpitik egin ezetz bota zien erronka euskal selekziokoei.

Egitaraua eta ordutegiak zehaztu dituzte dagoeneko. Horrela, erronkan parte hartuko duten kirolariak, antolatzaileak zein proba bertatik bertara jarraitu nahi dutenak 14:00etan Azpeitiko plazan elkartu eta 14:30ean abiatuko dira mendi martxan Azketara bidean, Joxe Apalantza buru dutela.

Jarraitu albistea irakurtzen Uztarria.eus-en.

Hassan Ait Chaou (Euskal Selekzioa), 16:18.

Imanol Aleson (Azkoitia), 16:20.

Oier Ariznabarreta (Euskal Selekzioa), 16:22.

Egoitz Arruti (Xeye-Azpeitia), 16:24.

Elena Calvillo (Euskal Selekzioa), 16:26.

Joseba Diaz (Xeye-Azkoitia), 16:28.

Haritz Egea (Euskal Selekzioa), 16:30.

Iñaki Gabarain (Aizarnazabal), 16:32.

Ioritz Goenaga (Xeye-Azkoitia), 16:34.

Aitziber Ibarbia (Euskal Selekzioa), 16:36.

Iñigo Lariz (Euskal Selekzioa), 16:38.

Imanol Larrañaga (Euskal Selekzioa), 16:40.

Ainhoa Lendinez (Elgoibar), 16:42.

Maite Maiora (La Sportiva), 16:44.

Jexux Zelaia (Azpeitia), 16:46.

Maria Zorroza (Euskal Selekzioa), 16:48.


«Espetxeko hesi eta munstroak eraisteko balio du sorkuntzak»

Ziega barrutik idatzi ditu Jokin Urainek orain arte kaleratutako lan guztiak. Kartzela den «absurdoa» bere buruari azaldu ahal izateko balio izan dio sorkuntzak barrote artean.

2013ko azaroan Herrera de la Manchako (Espainia) kartzelatik irten zenean, bizitza erdia zeraman preso Jokin Urainek (Mendaro, Gipuzkoa, 1959). 1986an atxilotu zutenetik, 27 urte egin ditu giltzaperatua, espetxez espetxe. Han josi ditu orain arte kaleratutako liburu guztiak: lau hormen artean. Espetxeko sorkun- tzaren adibide da, sortu duelako, eta euskaraz kartzelan idatzi dena ere bildu eta aztertu izan duelako.

Zerk bultzatzen du presoa sortzera?

Bizi nahiaren bultzadak eramaten du presoa zerbait egitera. Sorkuntzak badu kartzelaren absurdo hori norbere buruari azaldu beharra, absurdo horrek berak jan ez dezan presoa.

Erantzun naturala da, beraz.

Bai, bizinahi horrek modu naturalean eramaten du presoa zerbait egitera.

Eta horrek, nolabait, preso guztiak berdintzen ditu.

Edonongo presoengan dago bizinahi hori. Kontua da askotan presoen mundu hori galeran erortzen dela; ez baduzu helbururik, bizinahi hori ez baduzu planteatzen helburu bati begira, kartzelako zurrunbiloak jaten zaitu. Horretan datza presoen arteko ezberdintasuna.

Zure lanetan ihesaz mintzatzen zara, behin eta berriz.

Bai; dudarik gabe, ihes egiteko modua da sorkuntza. Badago kartzelako errealitate absurdo eta irensgarri horretatik, nola edo hala eraitsiko zaituen horretatik ihes egiteko beharra. Baina ez da sarri aipatu izan den ihes fantasiazkoa bakarrik; badago ihes egin nahi erreal eta fisiko bat ere. Norbere irudimenaren ahalmenaren araberakoa da hori; gero, sormenera edo prestakuntzara bideratzen da.

Zuk diozunagatik, askotarikoak dira ihesak: «Egiazko eta alegiazko ihesaldiak, burutuak eta zapuztuak, amestuak eta amesgaiztotuak».

Lehenengo irudimenean gauzatzen ez diren ihesak ez dira inoiz errealitatean gauzatuko. Ihes horri begira irudimenean jardutea beharrezkoa da. Gero hasten dira errealitatean poliki-poliki gauzatzen. Bide horretatik etorri dira benetan lortu diren ihesaldiak, baita porrot egiten dutenak ere. Bai eta norberarentzako bakarrik balio izaten duen ihes literarioak ere.

Denbora kudeatzeko, betetzeko modua da sorkuntza kartzelan. Nolakoak lirateke giltzapean pasatu dituzun 27 urteak literaturarik gabe?

Ez dut imajinatu ere egin nahi. Ez dakit idatzi dudan horri literatura deitu dakiokeen; nolabaiteko idazte jarduna izan da. Alde batetik, absurdo hori guztia norbere buruari azaldu beharra dago, ulertzeko. Era berean, kartzelaren hesiak eta munstro hori eraisteko balio du. Literaturak ere badakar, gainera, ariketa intelektuala: norbere burua janzteko ariketa da.

Kartzelan ondu duzu orain arteko sorkuntza literario guztia. Kalean egonda, apaldu al zaizu idazteko bulkada hori?

Bai. Sorkuntza literarioaren behar hori ez dut kartzelan bezala sentitzen, baina sentitzen dut nola edo hala jardun beharra kartzelako mundu horri eta kartzelan dauden kideei erreferentzia eginaz. Historiaren ikuspegitik, batez ere.

Bulkada militantea da orain, beraz, lehen gizatiarra zena.

Bai, Eta, batez ere, kartzelan nola edo hala idaztea pentsatu baina ezinezkoa zelako alde batera utzitakoa orain ari naiz berreskuratzen eta pixka bat josten.

Zaila da, kartzeletako lanetan, presoaren isla ez agerraraztea.

Azken finean, bi aukera dira: tripetatik idaztea edo burutik idaztea. Eta, batzuetan, zaila da tripetatik ez idaztea, norbere sentipenen nahasketa horiek pixka bat alboratuz, eta idazketa norberarentzat bakarrik izan ordez besteei kontatzeko eginez. Hori ez da erraza izaten.

Eta horregatik beharbada, ia etengabea da ni-aren presentzia kartzela barruan egindako lanetan.

Esperientziak erakusten du kartzelan idazten dena —asko eta askotan behintzat— norbere buruari lotuagoa izaten dela. Kalean literaturara dedikatzen denak distrakzioagatik egiten du askotan, eta, horregatik, askotan errazagoa egiten zaio abstrakzioa. Baina egia da kartzelan ez dela hain erraza.

Espetxekoa tradizio luzeko generoa da euskal literaturan. Zerbait pentsarazi beharko liguke horrek.

Dudarik gabe. Batzuk esan izan dute sufrimendutik idazten dela, eta sufritzen egon garelako idatzi dugula. Nik ez dut uste sufrimendua ona denik ezertarako: ez idazteko, ez ezertarako. Kontua da ihes bezala ikusi izan dugula, eta bide horri ekin geniola. Etxeparek ere bere esperientziari egin nahi izango zion erreferentzia.

Galdera friboloegia da beharbada, baina sorkuntzarako leku egokia al da espetxea?

Gauza batzuengatik, leku egokia izan daiteke: denbora daukazu; ez daude kaleko joan-etorri asti gabeko horiek, eta, beraz, bai, badira abantaila batzuk. Baina ez dut uste kartzela ona denik ezertarako.

Idazlea bakardadearen bila ibiltzen da sarri. Kartzelan hori badago, baina nabaria da aldea.

Lagunartea gertu dagoenean da ona bakardadea, baina, bestela, lagunartea gertu ez badago, bakardadea ez da ona ez ezertarako, ez inorentzat.

Noiz arte iraungo du kartzelako literaturak?

Zoritxarrez, uste dut oraindik ere jarraitu beharko dutela idazten kartzelan daudenek. Eguneroko gorabeherei buruz aritzen da jendea kartzelan, eskutitzen bitartez batez ere. Asko idazten da kartzelan. Eta bai: zoritxarrez, idazten jarraitu beharko dute.


Ostiralean sortuko dute eskubide zibilen aldeko mugimendua

Ekainean batzarra egingo du mugimendu herritarrak, eta Askatasun Martxara deitzeko asmoa dute udazkenean.


Aurtitzetik Goizuetara mendiz

Maiatzaren 11n Aurtizko hameka lagun Goizuetara joan ziren mendiz, goizean goiz abituta. Beste bat bizikletaz joan zen Basakabitik eta hamabiek Goizuetan bazkaldu zuten elkarrekin. Gero, buelta bezperan bertan utziak zituzten kotxeetan egin zuten. Eguraldia lagun, egun politta pasatu zuten elkarren arrimoan.


Clint Eastwooden 'Gran Torino' filma, gaur arratsaldean, ETB2n

Cesar sarietan atzerriko film onenaren saria jaso zuen eta Urrezko Globoetan abesti onenaren sailean izendatua egon zen film zoragarri hau.

Kritika oso onak jaso zituen Clint Eastwood aktore eta zuzendari duen Gran Torino pelikulak. Gaur, Eguberri eguna, 16:00etatik aurrera emitituko da ETB2n.

Walt Kowalski (Clint Eastwood), Koreako gerrako (1950-1953) beterano bat, duela gutxi emaztea hil zaion eta erretiroa hartu duen automobil sektoreko langilea bat da.

Gehien gustatzen zaiona, maite duen 1972ko Gran Torino autoa behar bezala mantentzea da. Bestetik, egunak etxeko hondatutako tresnak konpontzen, garagardoa edaten eta noizbehinka ile-apaindegira joaten igarotzen ditu.

Bere emaztearen azken nahia Waltek abadearen aurrean konfesioa egitea da baina honek aitorpen horiek ikaragarri maite duen Daisy txakurrari esaten dizkio.

Urteetan zehar auzokideak izan ditu lagun baina batzuk beste hiri batetara joan eta beste asko hiltzen joan diren heinean, lagunik gabe gelditu da Walt. Hori gutxi balitz, hainbeste gorroto dituen hmong, Asia hegoaldeko familia ugari, auzo berera bizitzera joango dira.

Egun baten, Waltek, Thao Vang Lor (Bee Vang) izena duen gazte asiatiko bat berak hainbeste maite duen kotxea lapurtzen harrapatuko du. Momentu horretatik aurrera gaztearekin aita-semeen arteko harreman berezi bat sortuko da bien artean.

Ez galdu Cesar sarietan atzerriko film onenaren saria jaso zuen eta Urrezko Globoetan abesti onenaren sailean izendatua egon zen film zoragarri hau.


Hiru puntu erabakigai, bihar

Gobernu Batzordea izango da bihar, 08:30etan, Alkatetzan (2. pisua). Hiru gai izango dituzte erabakigai: aurreko akta onartzea, hainbat produktu turistikoren garapenerako langileak kontratatzeko hitzarmena, eta Kontu-Ikuskaritza Zerbitzuaren kontratua luzatzea eta aldatzea


Emakumeei omenaldia egin diete Goizuetan inauteri asteartean

Aurten 25 urte bete dira emakumeek ofizialki mozorroetan parte hartu zutenetik eta oroigarria emateaz gain, lehendabizikoz emakumezko batek zahagiaren rola hartu du. Argazkiak: Felix Loiarte

Aurtengo inauteri asteartean emakumeei omenaldi ttiki bat egin diete Goizuetan. Izan ere, aurten 25 urte bete dira emakumeek mozorroetan ofizialki parte hartu zutenetik.

Keinu bat egin nahian, oroigarri gisa, asteartean zapi bat zintzilikatu eta makilekin zahagi dantzari hasiera emateko aukera luzatu zieten. Gisa bertsuan, lehendabizikoz, emakume batek zahagiaren papera hartu zuen eta ohore hori Garazi Loiarteri egokitu zitzaion.

Eguraldia eta giroa lagun izan zituzten eta guztien parte-hartzeari esker, karrikak kolorez bete ziren: andaluziarrak, Benidormera zihoaztenak, erromatarrak, galiarrak... bertaratu ziren. Bertako herri-kirolek, buruhandiek, txistulariek, oihaneko animaliek, sanba dantzariek... ere ez zuten hutsik egin.


Irisgarritasuna sare sozialetan eta antzerkian

CENTAC Irisgarritasun teknologien zentroak seigarrenez egin berri du biltzarra: aurten, Bilbon, azaroaren 5ean eta 6an. Hainbat arlotan erabiltzeko teknologiak, gailuak eta aplikazio mordoa erakutsi dituzte Euskalduna jauregian, ezgaitasun fisiko, sentsorial edo kognitiboren bat duten pertsonek ezgaitasunik ez dutenen aukera berdinak izan ditzaten; edo, gutxienez, oztopoetako batzuk gainditzen laguntzeko zer horiek erabiltzeko orduan. Besteak beste, hezkuntzan, herri-babesean eta Interneteko nabigazioan aplikatzeko berrikuntzez aritu ziren, baina bada bereziki atentzioa deitu zidan bat: sare sozial irisgarriaren proiektua. Sare sozial berezia da, sare sozial itxia, ezgaitasun intelekutala duten kideen sare soziala: guremintza.net.

Idoia Soto Lotura.com-eko estrategia eta berrikuntzarako aholkulariak aurkeztu zuen. Azaldu zuenez, EHUrekin lankidetzan garatu dute “sare sozial egokitua”. Dirudienez, unibertsitateko ikerketa baten haritik, ezgaitasun kognitiboak dituzten pertsonek sare sozialez zer erabilera egiten duten jakin nahi zuten. Eta, haren ondotik sortu zen guremintza sare soziala: gaur egun Gureak tailerretako 2.000tik gora lagunek erabiltzen dute.

Sarea ez da soilik euren arteko harremanak sendotzeko eta komunikatzeko. Sortze beretik irisgarritasunaren arauak betetzen dituen proiektua da; eta garrantzitsuena, erabiltzaileekin batera pentsatu eta sortu da. Hala azaldu zuen Sotok, horixe izan zela proiektuaren muina: erabiliko zutenen premiak, behar eta gogoak ezagututa sortu zela guremintza.

Hain justu, horretan egin dute azpimarra Centac biltzarrean parte hartu duten hizlarietako askok. Erabiltzailaren zailtasunak ezagutzea eta elkarlanean soluzioak jartzea dela aplikazio eta gailu horien guztien arrakasta bermatzeko ezinbestekoa.

Era horretako biltzarretan ohikoa izaten da “negoziotik” zer edo zer izatea eta honek ere izan zuen. Hala ere, irisgarritasunaren eskutik zenbat aurrerapausu eman diren ikustea ikaragarria izan da. Horietako bat da antzerki irisgarria. Urtarriletik aurrera, Aptent enpresakoek asmoa daukate antzerki irisgarriaren eskaintza Bilbora eramateko, aurretik Madril, Bartzelona, Valentzia, Sevilla, eta Murtzian egin zuten bezala. Smartphone eta tabletetan azpidatziak erakusten dituen aplikazioa garatu dute Aptent-ekoek eta, bera berean, audideskripzio zerbitzua ere eskaintzen dute, ikusmen arazoak dituzten pertsonentzako.

Aptent-ekoek euren webgunean diotenez euskarazko itzulpenak ere egiten dituzte. Pentsatzekoa da, beraz, egon daitekeela euskarazko antzezlanen bat modu irisgarrian eskaintzeko aukera.


Athleticen koloreekin jantzi dute Getxoko udaletxea

Getxoko Udalak bat egin nahi izan du Athleticenganako sentimenduarekin udaletxeko balkoi nagusian bandera zurigorri handi bat ipiniz “Getxo Athleticegaz” leloarekin, "gaur Sevillaren aurka jokatuko duen Kopako finalerdietako itzuliko partidu historikoaren aurrean gure talde bizkaitarrari babes osoa eman aldera", tokiko iturriek zehaztu dutenez. Udalak, "getxoztar guzti guztiekin batera", bat egin nahi izan du “une berezi hauetan Bizkaiko herri eta bazter guztietan biztu diren poz eta ikusmin izugarriarekin, Athletic Clubek, 24 urte geroago, berriro ere Kopako final berri bat jokatzeko aukera duelako”, adierazi du Imanol Landa alkateak. Getxoko Udalak zorionik handiena opatzen dio gaurko partidarako, baita datorren maiatzaren 13an Valentzian jokatuko den finalerako hainbeste irrikatzen duen txartela lor dezala ere. Argazkian, udaletxea Athleticen koloreekin jantzita / Urtzi Altube - Ilanda.eu.


Piratek Donostia abordatu dute

Zazpigarren aldiz piratek Donostia abordatu dute. Ekitaldi jendetsua izan ohi da urtero. Gaur 300 ontzik baino gehiagok eman dute izena. Portutik Kontxako hondartzarantz abiatzen dira piratak, uraren gainean mantentzea lortzen badute. Dena den, uretara eroriz gero, hoberena beste txalupa bat abordatzea eta jaiarekin jarraitzea izaten da.

Gazteen eguna da gaurkoa Piraten egitarauan eta goiz hasi dute eguna. 8:00etan, baltsak prestatzeko lanetan aritu dira kaian eta eguerdian bazkaria eduki dute. Bazkalostea da eguneko unerik garrantzitsuena, piratek Donostia hartzen duten unea. Abordaiaren ondoren, The Txortains taldearekin poteoa egingo dute Kontxako erlojuetatik hasita.

Donostiako Aste Nagusi herrikoi eta parte hartzaileak aldarrikatzen dituzte piratek.


Juventud Deportivako atleten topaketa izan da

Joan den zapatuan batu ziren, mahaiaren bueltan, Arrasatek emandako atleta onentsuenetako batzuk. Juventud Deportiva Mondragonen elastikoa defendatu zuten, eta euretako batzuek estatu mailan marka gogoangarriak egin zituzten.

Mojategiko kirol instalazioak atleta harrobi ona dira. Egun, bertako gazteek Arrasate Atletiko Taldeko elastikoa defendatzen dute, baina, garai batean –duela 35 urte–, erretratuko protagonistek Juventud Deportiva Mondragonen izenean kirol lorpen galantak egin zituzten.

Estatu mailan ere dominak

Izan ere, euretako batzuk, Euskal Herri mailan marka onak egitearekin batera, estatu mailan ere erreferente izan ziren. Eta ez dago garai hartako bizipenak mahaiaren bueltan gogora ekartzea modukorik. "Egun ederra pasa genuen zapatuan, besteak beste, atletismoaren bueltan bizitako anekdotak errepasatzen eta atleta sarrailagileek lortutako kirol lorpenak gogoan izaten", adierazi du Fernando Zufiriak.

Hala, erretratuko kuadrilla horren artean, Txufi-k hiru atleta nabarmendu ditu: "Atleta horiek guztiek urte askoan defendatu zuten orduan Arrasateko taldea zena, baina Gipuzkoako Federazioak banatzen dituen urrezko ezkurrak jaso zituztenak nabarmenduko ditut. Sari hori Gipuzkoako atleta nabarmenenek jasotzen dute, Gipuzkoa eta Euskadi mailan errekorrak ondu dituztenek".

Hala, nabarmendutako hiru atleta horiek dira Maria Angeles Ancin, Jose Antonio Gay eta Elvira Gamboa: "Maria Angeles Ancinek birritan irabazi zuen brontzezko domina Espainiako 3.000 metroko martxa lasterketan, eta 5.000 metrokoan Euskadiko errekorra lortu zuen. Jose Antonio Gay, berriz, bai pista estalian eta baita aire librean Espainiako txapeldun izan zen 200 eta 400 metroko probetan. Eta Elvira Gamboak 4x400 metroko proban Euskadiko errekorra egin zuen".


Hotza bai, baina ateri joango da San Sebastian eguna

Sansebastianetan hozgiroa izango da nagusi. Euskalmet-ek eguraldi iragarpen berezia egin du Donostiako jaietarako, eta egunotako fronte hotzak bete-betean harrapatuko du festa. San Sebastian bezpera, hilaren 19a, hodeitsu hasiko da, baina orduak igaro ahala, hodeiak gutxitu egingo dira eta eguzki giroaz gozatu ahal izango da. Poliki-poliki epelera egingo du. Halere, eguna amaitu aurretik, tenperatura izotz mugatik jaitsiko da. Tenperatura minimoa 3 gradu zero azpikoa izango da, eta maximoa, bost gradukoa.

Ostiralean ere, hilaren 20an, tenperatura baxuak izango dira nagusi. Tarteka goi-hodei fin batzuk sartuko diren arren, eguzkiari ez diote traba handirik egingo eta giroa argia izango da. Eguneko tenperaturak beste koska bat egingo du gora, baina goizean goiz, berriro ere, izotza nonahi egingo du. Tenperatura minimoa berriz ere hiru grado zero azpikoa izango da, eta maximoa, zazpi gradukoa. Hotza egingo du, baina Euskalmeten arabera ateri joango da San Sebastian eguna.


Laudio Harana krosa 2012

Laudio Harana krosak bere filosofia aldatu du. Krisia dela eta diru askoz gutxiago jaso dute antolatzaileek, baina halere lasterketa egin da aurten ere. Nazioarteko maila galdu ostean telebistan ez zuten eman eta partehartzaileak ez dira hain famatuak izan. Hori bai, zale ugarik bere izena eman zuten.

Argazkiak: Gentza García


Euskaltegiko Ekintza: ipuin kontalaria

Bihar, ekainak 11, Udal Euskaltegian Doro ipuin kontalaria izango dugu. Lehenengo saioa goizeko 09:15ean izango da eta arratsaldekoa, berriz, 18:00etan.

AEK-ko ikasleak eta baita Leintz Udal Euskaltegikoak ere gonbidatuta daude, eta dagoeneko badakigu AEK-koak etorriko direla. Beste norbaitek etorri nahi badu, aurrera. Egon seguru saio atsegina izango dela.


Antzinarora begira, Artziniegan

Araban, Bizkaian eta Gipuzkoan antolatu zen lehen antzinako azoka da Artziniegakoa; larunbat honetan 22. edizioa egingo dute. Herritarrak garaiko arroparekin jantziko dira eta egun osoko egitarauaz gozatuko dute.

Araban, Bizkaian eta Gipuzkoan Erdi Aroko usadioak gogoratzeko egiten den azokarik beteranoena da Artziniegako Antzinako Azoka, eta aurten 22. edizioa beteko du. Larunbat honetan, irailaren 14ean, artziniegarrek antzinako jantziak eta tradizioak berreskuratuko dituzte eta bisitari guztien bistan jarriko dituzte, herriko alde zaharrean. Artziniegakoak laguntzeko Nafarroatik etorritako hainbat artisau gonbidatu ditu Udalak.

Unai Gotxi Kultura zinegotziak azaldu duenez, antzinako azoka antolatzeko asmoa herriko Artea etnografia elkartearen eskutik etorri zen: "1998. urtera arte Arteak artisau azoka bat egiten zuen, baina urte horretan, Arabako kopatroia den Arteko Gure Amaren 500. urteurrena zela eta, antzinako azoka antolatu zuten, eta gaur egun arte iraun du". Herritarren inplikazio handiari esker lortu zuten azoka aurrera ateratzea. "Esate baterako, garaiko jantziak eta burukoak egiteko lana hartu zuten", azaldu du Gotxik.

"Artea elkarteak sortu zuen azoka, herritarren inplikazioari esker"

Pasa den urtetik, berriz, Nafarroako artisauek ere haien produktuak salgai jartzen dituzte Artziniegan, eta bide batez artziniegarrei azoka biribiltzen laguntzen diete. "Nafarroatik etortzen diren lagunak denak dira artisauak; eta horiekin batera artziniegarrek ere parte hartzen dute". Hala, adibidez, Artea elkarteko kide batek Euskal Herriko herri desberdinetan garaiko emakumeek eraman zituzten burukoak erakusten ditu, eta horien inguruko azalpenak eskaintzen ditu. Era berean, Pablo Respaldizaren sutegia zabaltzen dute egun horretan, eta errementari batek antzinaroan bezala lantzen du burdina. Baserriko animaliak ere izango dira larunbateko azokan, eta aurten, nobedade bezala, dantza bertikal ikuskizuna egingo dute, Artziniegako dorretxean, 12:00etan eta 18:00etan.

Hala, azoka 11:00etan irekiko dute, Alañaren adarren hotsarekin eta pregoiarekin, eta egun osoko egitaraua prestatu du Udalak, 21:00ak arte. Artisauekin batera, kale animazioa ere izango da.


De Andresen aurkako kereila aurkeztu du SOS Arrazakeriak

Bestalde, abenduaren 10era arteko epea eman dio SOS Arrazakeriak Marotori egindako akusazioak zuzentzeko. Atzera egiten ez baldin badu salaketa aurkeztuko dutela ohartarazi du elkarteak.

Javier de Andres Arabako ahaldun nagusiaren aurka kereila aurkeztu du SOS Arrazakeriak. Kolektiboa diru-kutxa publikoen ?arpilatzearen eredua? zela esan zuen De Andresek, eta irain larriak direla uste du elkarteak.

Bestalde, abenduaren 10era arteko epea eman dio Fede Garcia SOS Arrazakeriaren Arabako bozeramaileak Javier Maroto Gasteizko alkateari egindako akusazioak zuzentzeko. Atzera egiten ez baldin badu salaketa aurkeztuko dutela ohartarazi du elkarteak. Diru-laguntza sozialekin iruzurra egitea leporatu zion Marotok kolektiboari.

Etorkinei laguntzeko kolektiboa ?laguntza sozialen arpilatzearen eredua? zela salatu zuen De Andresek. Arabako ahaldun nagusiaren hitzetan, SOS Arrazakeriak 1.252 etorkin erroldan sartu zituen. Garciaren ahotan, egindako guztia legezkoa da.

Gorrotoa zirikatzea

SOS Arrazakeriak Maroto salatu zuen gorrotoa zirikatzeagatik eta atzerritarren eskubideen aurkako delitu batengatik; izan ere, Gasteizen bizi diren magrebtar asko lan egin gabe diru-laguntzez bizi zirela adierazi zuen Arabako hiriburuaren alkateak.

Horregatik, EAEko fiskal nagusiaren aurrean deklaratu behar izan zuen Marotok azaroaren 13an. Hala ere, azken asteetan Gasteizko alkateak ?akusazioak areagotu? dituela uste du SOS Arrazakeriak.

Horrela, adierazpenak zuzentzeko abenduaren 10era arteko epea eman dio Garciak. Giza Eskubideen Nazioarteko Eguna baino lehen atzera egiten ez baldin badu, salaketa aurkeztuko dutela iragarri du bozeramaileak.


Emakumearen Egunak ekitaldi ugari utzi zituen

Igandean emakumearen eguna zela eta Sakanan barna hainbat ekitaldi izan ziren. Irurtzunen, esaterako, Iratxo elkartean 50 pertsona bildu ziren afaltzera, bizpahiru ezik, guztiak emakumeak. Arbizun, bestalde, 30 bat pertsona bildu ziren igande eguerdian plazan egindako elkarretaratzean. Bakaikun, domekan, adin guztietako 30 bat emakume bildu ziren bazkaltzera Bakarrekoetxea elkartean. Altsasuko La Encina elkartean, aldiz, 76 emakume bildu ziren domekan bazkaltzera. Ederki bazkaldu ondoren, Gasteizko tuna baten emanaldia izan zuten, baita dantzaldia ere. Ziordian, berriz, domekan 25 bat bildu ziren afaltzera. Beste zenbait herritan Emakumearen Eguna zela ospakizunak izan dira.


Olaria saria jasotzeko Cesareo De la Presa aukeratu dute

OLARIA // Olaria sariko epaimahaiak egin du bere aukera: Cesareo De la Presa. Legazpiko bake epailea izan zen De la Presa urte askoan. Hilaren 22ko osoko bilkurara eramango dute erabakia, eta, bertan onartu beharko da. Onartuz gero, Legazpiko jaietan emango diote Olaria saria, maiatzaren 3ko ezpata dantza ekitaldian. Udaleko eta herriko hainbat elkartetako ordezkariek osatzen dute epaimahaia, eta bozketa bidez egin dute hautua.


Ekitaldiz beteriko eguna Santakrutzetan

Larunbateko egitaraua bete-betea dator, goizean hasita. Arrantza lehiaketa, dantza saioa, bertsolari eta txalapartariak, auzo bazkaria, erreka jaitsiera, bakailao txapelketa, zezen suzkoa, danborrada, kontzertuak txosnagunean...

[Egitaraua: Maiatzak 5]


Synchro Proiekt: kultura alternatiboaren aldeko proiektua

“Synchro Proiekt” proiektua Gasteizko lau lokal ezberdinek burututako proiektu komuna da. Proiektua helburu honekin sortu da: kultura alternatiboa sustatzea eta jendearengan musikarekiko pasioa piztea.

Proiektuan parte hartzen duten lokalak Herre 74, Ibu Hots, Iguana Kafe eta Stonehead dira.

Synchro Proiekt-en aurkezpena, urtarrilaren 18an ospatuko da Ibu Hots aretoan, beste jarduera batzuen artean, Viva Bazooka eta Cowboy Lovers-en kontzertuekin.

Jarduera edo data gehiago Synchro Proiekt-en webgunean daude jasota:


Lehiaren Euskal Agintaritza balizko gehiegizko prezioak aztertzen ari da

Hainbat lagunek eta erakundek salatu dute, azken asteotan, funtsezkoak diren produktu edo zerbitzu batzuetako prezioak igo dituztela; adibidez, gel desinfektatzaileetan.

Lehiaren Euskal Agintaritza koronabirusaren krisiagatik dekretatutako alarma-egoeran eskaera-igoera izan duten produktuetan izandako balizko gehiegizko prezioak ari da aztertzen; adibidez, gel desinfektatzaileen kasua du aztergai, jakinarazi duenez.

Lehiaren Euskal Agintaritzak, azken asteotan, hainbat erreklamazio jaso ditu bere posta elektronikoan (infocompetencia@avdc.eus); han, herritarrek eta erakundeek kexen berri emateko aukera dute. Salaketak jasota, egoera aztertzen hasi da, funtsezkoak diren ondare edo zerbitzuetan gerta litezkeen prezioen igoera galarazteko. Arestian esan bezala, gel desinfektatzaileak edo kutsadurak saihesteko funtsezkoa den edozein osasun-produktu du aztergai.

Lehiaren Euskal Agintaritzak zehaztu duenez, baliteke prezioa igotzea eskaria asko igo delako, eta merkatuak ezin duelako bete eskari hori: "Kasu horretan, merkatuak berak markatuko luke prezioa". Baina hori ez da oztopoa igoera hori aztertzeko, "fabrikatzaileek edo banatzaileek gehiegizko jarrerak izan litzatekeelako".

Hileta-zerbitzuetako sektorean ere gerta liteke gauza bera; izan ere, zenbait lagun zendu dira azken asteotan COVID-19 gaitzak kutsatuta. Madrilen eta Bartzelonan, adibidez, heriotza asko izan dira, eta prezioak igo dira.

Lehiaren Euskal Agintaritzak ohartarazi duenez, Lehiaren Defentsaren Legeak gehiegizko jarrerak debekatzen ditu, bai eta merkatuaren funtzionamendua alda lezaketen eragile ekonomikoen arteko akordioak ere.

Lehiaren Euskal Agintaritza administrazio-izaera duen erakunde autonomoa da, Eusko Jaurlaritzako Ogasun eta Finantza Sailari atxikia dago, eta erakunde- eta funtzio-autonomia du bere eginkizunak betetzeko Euskal Autonomia Erkidegoan. Bere helburu orokorra merkatuko lehia askearen eta gardentasunaren baldintzak sustatzea, bermatzea eta hobetzea da.


Berdud eta Benjumea Espainiako Txapelketa Autonomikoan

Igandean Espainiako Duatloi Txapelketa Autonomikoa jokatu zen Murtziako Caravaca de la Cruz herrian. Nafarroako selekzioarekin Sakana Triatloi Taldeko bi sakandar aritu dira: Urko Berdud altsasuarra eta Felix Benjumea altsasuarra. Guztira 211 duatleta inguru aritu ziren eta 5 km korrikan, 20 km bizikletan eta 2,5 km korrikan aritu behar izan ziren. Gizonezkoetan Balearretako Mario Mola izan da garailea (57:17). Urko Berdud altsasuarra 80.a izan zen (1:04:32), 94 punturekin, eta Felix Benjumea 88.a (1:05:00), 88 puntu bilduta. Emakumezkoetan Ana Burgos madrildarra izan zen azkarrena (1:06:32). Gizonezkoen eta emakumezkoen lana batuta, Kataluniako selekzioak irabazi du Espainiako Txapelketa Autonomikoa, 2.271 punturekin. Gizonezkoetan 998 puntu bildu dituzte eta emakumezkoetan 1.273 puntu. Nafarroako selekzioa 10.a sailkatu da, 1.405 punturekin, gizonezkoek 684 puntu eta emakumezkoek 721 puntu pilatu ondoren. Zortzi sakandar Oñatiko duatloianLarunbatean jokatutako Oñatiko XIX. Duatloian ia 300 duatleta inguru aritu ziren. Azkarrena Lagunak-Saltokiko Patxi Vila izan zen (1:42:02), Laurent Galinierri 39 segundo atera eta gero. Emakumezkoetan Garraitzeko Itsaso Leunda nagusitu zen (2:00:52). Zortzi duatleta sakandar aritu ziren eta primerako lana egin zuten. Horren isla, taldeka Lagunak-Saltoki izan zen onena (5:14:42), eta Sakana Triatloi Taldea zazpigarrena (5:33:41). Sakandarren sailkapena1.Patxi Vila (Lagunak): 1:42:0225.Javier Borrega (Sakana): 1:48:3326.Fco. Gomez (Sakana): 1:48:4134.Igor Flores (Lagunak): 1:49:3789.Isidro Asurabarrena (Sakana): 1:56:2795.Mikel Lakuntza (Sakana): 1:57:02)107.Juan Carlos Gomez (Sakana): 1:58:53152.Juantxo Azurmendi (Sakana): 2:01:56160. Mikel Berdud (Sakana): 2:02:19Igandean Barakaldoko duatloia jokatuko da, 10:00etatik aurrera. Duatletek 10 km korrikan, 40 km txirrindulan eta 5 km korrikan osatu beharko dituzte.


Mozorro afaria, San Martin jaiak borobil amaitzeko

Parranda eta parranda ibili dira egunotan aramaioarrak herriko festak ospatuz. Atzo izan zuten azken eguna, eta, urtero moduan, mahaiaren bueltan amaitu zituzten jaiak. Hori bai, mozorro dotore eta koloretsuekin, beste behin.


Aitor Arregi: "Eibarrek igoera merezi zuen: bai elkarteak eta baita herriak ere"

Oporrak eta Bigarren Mailara igotzeagatiko ospakizunak bukatuta elkartu ginen Aitor Arregirekin (Bergara, 1990). Eibar taldean jokatu du Gaizka Garitanoren aginduetara, eta, denboraldi borobila egin ostean, Hospitaleten kontra lortu zuten amestutako igoera. Abuztuaren 17an hasiko du liga Eibarren elastikoarekin, Jaenen kontra.

Denboraldi gogorra bezain ederra izan da Eibarrendako. Zorionak, Bigarren Mailan jokatuko duzu!

Eskerrik asko. Lan handia egin dugu, eta, egia esan, merezitako saria lortu dugu. Azken lau urteetan Bigarren B Mailan egon gara. Hainbatetan igoera faserako sailkatu, baina azken urratsa egitea falta izan zaigu. Aurten lortu dugu, eta pozik gaude. Eibarrendako, klubarendako eta herriarendako sari handia da.

Hainbat urtean sari barik geratu ondoren, aurten bai. Hospitaleteko partiduan urduri zeundeten?

Bai. Emaitza ona lortu genuen Ipuruan, eta abantaila horrekin joan ginen. Lehen ordu laurdenean abantaila mantenduta, igoera eskura genuela bagenekien. Dena den, urduritasun handia zegoen taldean. Igoeratik gertu geratu izan ginen denboraldiak zetozkigun burura.

Baina tentsio hura ondo kudeatu genuela esango nuke.

Eibarren zaleekin egindako ospakizunak lortutako sariaren parekoak izan ziren.

Bai. Lehenengo, Hospitaleten bertan ospatu genuen eta ondoren, herritarrekin, Eibarren. Untzaga plaza lepo bete zen taldea zoriondu eta agurtzeko.

Zeintzuk dira Eibarren ezaugarri nagusiak?

Talde sendoa garela uste dut. Talde-lana ondo egiten dugu, eta lerro guztietan erregularrak gara. Horiek izan dira gure taldearen ezaugarriak. Gehienak jokalari euskaldunak gara, eta, gainera, kanpotik etorritakoak ondo integratu dira.

Bestalde, Bigarren B Mailak hedabideetan presentzia txikia dauka, eta horrek lasaiago lan egiteko aukera eman digu.

Gaizka Garitanoren aginduetara egin duzu lan. Profesionala izan den jokalaria. Nolakoa da?

Lan handia egiten du, eta neurri berean eskatzen digu: lana, konpromisoa eta profesionaltasuna. Nik esker oneko hitzak besterik ez daukat Garitanorendako. Aurretik elkar ezagutzen genuen. Hirugarren Mailan hura izan zen nire entrenatzailea. Gainera, taldean lekua daukadala esan dit eta oso pozik nago.

Bigarren Mailan, Lehenengotik jaitsi diren talde historikoen kontra jokatuko duzue: Mallorca, Deportivo eta Zaragoza.

Riazorren 25.000 zaleren aurrean jokatzea ikaragarria izango da. Oilo ipurdia ipintzeko modukoa. Baina, era berean, erronka berriari aurre egiteko gogotsu gaude.

Talde historikoak, eta punta-puntako aurrelariak. Erdiko atzelari izanda, ez zara aspertuko.

Atzeko lerroan lekua topatu dut. Zentral postuan gustura dihardut. Aurrelarien maila asko igoko da Bigarren Mailan. Akaso, beste lerro batzuetan ez, baina aurrelarietan oso nabaria da ze mailatan jokatzen duten. Erdi-profesionalak dira asko eta beste bizitasun bat dute baloiarekin: golak egiteko, erdiratzeko, pase luzeak emateko...

Erdiko atzelari postuan bai, baina ze ezaugarrirekin?

Ez dakit ni naizen pertsona egokiena galdera horri erantzuteko [Barre]. Jokalari osoa naizela esango nuke: eskuina naiz eta hankekin baloia ondo kontrolatzen dudala uste dut.

Erdiko atzelari postua ardura handiko postua da egungo futbolean.

Bai. Atezainaren aurretik gaude eta aurrelariak gelditzea da gure lana. Gainera, azkenaldian, bogan daude zentralak. Maila ikusgarria duten zentralak daude: baloia ondo menderatzen dutenak, defentsan sendo ibilita, golak egiteko gai direnak... Sergio Ramos, Gerard Pique eta Thiago Silva daude guztien gainetik. Euren taldeetan ordezkaezinak dira.

Gurera etorrita, beste bi izen aipatuko nituzke: Iñigo Martinez eta Mikel Gonzalez. Denboraldi borobila egin dute Realarekin.

Bai. Batez ere, Mikel Gonzalezen lana azpimarratuko nuke. Bilakaera itzela izan du arrasatearrak azken urtean. Iñigo Martinezek ere maila handia dauka, eta laster jokatuko du Espainiako selekzio nagusiarekin.

Bergararra izanda, ez duzu inoiz Bergararen kamisetarekin jokatu!

Ez. 11 urterekin Lezamara joan nintzen. Han hazi nintzen jokalari moduan. Urte gogorrak izan ziren, baina egun naizena han ikasitakoak emandakoa dela esango nuke.

Asko ikasi nuen, eta lagun asko egin nituen. Heldutasun puntu batetik begiratuta, berriro errepikatuko nuke esperientzia hura. Aberasgarria izan zen.

Lezamatik Eibarrera joan zinen.

Athleticken nire bidea agortu zenean, Eibarrera joan nintzen. Hirugarren Mailan hasi eta gaur arte. Laugarren denboraldia dut Eibarren eta lan ona egin dudala uste dut.

Egunen baten Bergarako kamiseta urdina jantziko duzu?

Akaso, futbola utzi aurretik izango dut Bergararekin jokatzeko aukera. Arantza hori daukat, baina ikusi egin behar.

Oraingoz Eibarrekin jokatuko duzu Bigarren Mailan. Noiz hasiko duzue aurre-denboraldia?

Bi taldetan hasiko dugu: batzuk hilaren 17an eta beste batzuk 24an. Ni neu, bigarren taldean hasiko naiz.

Iraileko liga prestatzen hasiko zarete buru-belarri.

Bai, zalantza barik. Oraindik ez gara egon entrenatzailearekin eta ez dakigu ze asmo izango dituen. Pentsatzekoa da gure helburua maila mantentzea izango dela, hortik gora beste helburu batzuk zehaztea oso zaila delako. Iaz ezinezkoa.

Igoera lortu dugu, baina orain mailara egokitu beharko gara. Disfrutatzeko urtea izango dela uste dut.

Non ikusten duzu zure burua urte batzuk barru?

Ez dakit. Oraingoz, Eibarren. Bi urterako kontratua sinatu nuen, eta bigarrena betetzea geratzen zait. Urtean zehar lan ona egiten badut, Eibarren jarraitzeko aukerak izango ditut.


Arrasate eta Zuberoaren arteko harremana sendotzeko asmoz

Orain dela hamasei urte hasi zen Zuberoa eta Arrasateren arteko harremana. Hala, zapatuan Zuberoa Kompani Beritza elkarteak ‘Uda Batez’ dantza emanaldia eskaini zuen Amaia Antzokian.


Meditazio tailerra Masusta ekodendan

Meditazioa tailerra hasiko da maiatzaren 4an Kardaberaz kaleko Masusta ekodendan. Asmoa da meditatzen ikasteko elkartzea, baina beste honako gai hauek ere landuko dituzte: ametsen mundua, Tantra, Chakrak, arbasoen jakinduria: egiptiarrak, tibetarrak, aztekak, euskaldunak.... Interesa duenak Masusta dendara joan besterik ez du.


Milaka pertsonen babesean

Gerrekin amaitzeko eskatu dute. Euskal Herriko hainbat lekutatik Gernikara heldutako milaka herritarrek iraultza politikoa eta soziala eskatu dute, errefuxiatuek bizi duten egoera aldatzeko.

Kolore horiz jantzi dute Gernika asteburuan, eta deialdiak izan duen erantzunagaz “pozik” da Ongi etorri errefuxiatuak Bizkaia plataformako Maitane Azurmendi. “Jende askok parte hartu zuen, eta, gainera, asko lagundu zuten; esaterako, garbiketa lanetan”. Asteburua antolatzeak “lan handia” suposatu duen arren, ekimenaren arrakastak eta emaitzak orain arteko nekea “konpentsatu” egin dutela aitortu du Azurmendik. Guztia “ondo” atera dela eta, pozik da plataformako kidea, eta, orain, “atsedenerako garaia” dela esan du.

Bidea “oso zaila” izan dela aitortu du, denboraz “estu” ibilita, guztia antolatzea “konplexua” izan baita. Hala ere, bide horretan ilusioz betetako jendea aurkitu duela-eta, horri eman dio garrantzia.

Euskal Herria babes herria dela adierazi zuten atzo, eta Europako politikak kritikatu; hain zuzen, politika horiek direlako gerretatik ihesean dabiltzanei babesa ematea eragozten dutenak.

Atzo Pasealekuan egin zuten ekitaldian gogoratu zutenez, duela 80 urte gernikarrak eta euskal herritarrak izan ziren herritik alde egin behar izan zutenak, gerratik ihesean. Oholtza gainean Hassana, Monika, Mahmud, Marian, Yahia edo Marta izan ziren atzo. Gaur egun munduan dauden ‘beste Gerniketatik’ ihesean heldu dira Euskal Herrira.

Argazkia: Laura Valles

Yahia Koddo siriarra ikastera etorri zen Euskal Herrira. Orain urtebete, 2016ko apirilaren 26an bera izan zen Astrako babeslekuan 04 minutu ekimenean sirena piztu zuena, Ruba Hassan-ekin batera. Atzo, Pasealekuko oholtza gainetik, Gernikak memoria eta itxaropena ordezkatzen dituela esan zuen, faxismoaren eta diktaduren aurka borrokatzen jarraitzeko: “Nire herriaren itxaropena da». Familia ia osoa hil zaio Sirian. Gasteizen ikasten ari zela piztu zen gerra haren herrian, eta inoiz ez zuen pentsatu errefuxiatuta geratu beharko zuenik Euskal Herrian.

Argazkia: Laura Valles

Mariam Fathik, Mahmud Traorek, Martak, Pilarrek ere euren esperietzia aipatu zuten, Berriak jaso duenez.

Gaur ere hainbat jarduera egingo dituzte Gernikan, errefuxiatuei babesa eman asmoz.


Istripu bikoitza autobian

Aurreneko istripuaren ondoren bigarrena etorri zen. Ez zen zauriturik izan

Sakanako Autobian (A-10) auto istripua izan zen Lakuntza parean atzo 17:00etan. Berriozarko 38 urteko gizonezko batek gidatzen zuen autoak autobiako erdibitzaileko landaretzaren kontra jo zuen. Altsasuko suhiltzaileak eta foruzainak joan ziren ezbeharraren tokira. Azken horiek arduratu ziren istripuaren ikerketaz. Garabiak istripuko autoa jasotzen zuen bitartean, foruzainek eta errepide mantentzeko langileek ezkerreko erraila mozten zuten bitartean harantz zihoan auto batek zibarena egin, babes-hesia jo eta autobia erdian gelditu zen. Ez zen zauriturik izan.

Foruzaingotik gaztigatu dutenez, azken kasu horretan foruzainen bizitza arriskuan egon zen. Horregatik, gidariei aholkatu diete errepideko istripu bat ikusiz gero abiadura murriztu eta kontu handiz ibiltzeko.


Isastegiko sagardoa, munduko 100 sagardoren artean aukeratu dute

Susanna Forbes kazetari eta idazle britaniarrak mundu osoko sagardo eta sagardotegien gida osatu du 'The Cider Insider' liburuan. Euskal Herriko zazpi sagardo aukeratu ditu, eta horien artean da Tolosako Lasa familiaren Isastegi.

Susanna Forbesek argitaratu berri duen 'The Cider Insider. The essential guide to 100 craft ciders to drink now' liburuak mundu osoko 100 sagardo artisau eta sagardotegirik aipagarrienak biltzen ditu.

Ardoan, garagardoan eta sagardoan espezializatutako kazetari eta idazlea da Forbes, eta osatu duen gida sei urteko ikerketaren emaitza da. Idazle eta kazetari britainiarrak sagardoa ekoizten duten mundu osoko lurralde nagusiak zeharkatu ditu urte horietan: Ingalaterra, Bretainia, Normandia, Alemania, Australia, Zelanda Berria, Kanada... eta 2018ko martxoan Euskal Herria.

Bada, bisita hartan ezagututako zazpi euskal sagardo hautatu ditu bere libururako, eta horien artean da Tolosako Isastegi Sagardotegiko Euskal Sagardoa, txapelgorri bezala ezagutzen dena.

«Joan den urteko uztako sagardoa da. Izugarria izan zen lehengo urteko uzta, eta sagardo asko eta ona egiteko aukera izan genuen. Hala ere ez zen azken produktuan bakarrik zentratu. Sagardotegiaren historia, bilakaera, kokalekua eta inguruak ere interesatzen zitzaizkion. Gure lan egiteko modua ere azaldu nizkion sagardotegira egindako bisitan. Zerbait zabalagoa nahi zuen», dio Joseba Lasa, Isastegiko arduradunak.

Joan den astean aurkeztu zuten liburua, Sagardoaren Kultura eta Turismoaren I. Topaketaren testuinguruan, Astigarragako Iretza sagardotegian. Nazioarteko ordezkariekin esperientziak elkarbanatzeko eta beste txoko batzuetako sagardo zapore ezberdinak dastatzeko aukera izan zuten bertaratutakoek.

[JOSEBA LASAI ELKARRIZKETA, AUDIOAN]


«Mozkor-gaupasa normaltzat dutenek erotzat gaituzte»

Euskal Herriko zazpi hiriburuak lotuko dituzte Gartziak eta Bikendik asteburuan, Gure Esku Dago egitasmoaren harira. Gaupasa egingo dute bizikletaren gainean, 600 kilometro osatzeko.

Denera 600 kilometro egingo dituzte larunbatean eta igandean Jon Bikendik (Azpeitia, Gipuzkoa, 1980) eta Iban Gartziak (Irun, Gipuzkoa, 1982). Gau eta egun arituko dira bizikletaren gainean, Iruñetik atera eta Iruñean amaitzeko.

Gaupasa bizikletaren gainean egingo duzue. Gogorra izan behar du horrek.

JON BIKENDI. Nire esperientziaren arabera, gaua motzagoa egiten zaizu eguna baino. Ez dakit zergatik. Egunez entretenimendua duzu: paisaia, autoak, jendea... Gauez zaude zu, bizikleta eta argia. Baina denbora azkarrago pasatzen zaizu. 600 kilometroko ibilaldiotan, jana eta arropa dira garrantzitsuenak. Gauean gorputza hoztu egiten da nabarmen.

Nola bururatu zitzaizuen zazpi hiriburuak lotzea?

J. B. Iaz 600 kilometroko ibilaldiak egin genituen, eta Mont Blanceko itzulian egin genuen proba Ibanek eta biok. «Aizu, zazpi hiriburuak lotuta, 600 bat kilometro ateratzen dira», esan nion, «egin beharko dugu». Elkar berotu genuen.

IBAN GARTZIA. Aurtengo martxoan erabaki genuen ekain aldera garai ona izango zela. Orain boladan dira halako muturreko probak, ordu askokoak, oso gogorrak. Non stop filosofia horrekin hartzen dugu, baina inongo estutasunik gabe egiteko, denbora kontuan hartu gabe. Iristea da kontua.

J. B. Giza kateari eta ESAITen aldarrikapenari kirol mundutik ekarpena egitea da asmoa. ESAITek arropa eman digu eta laguntza handia egitasmoa zabaltzen.

Zelako logistika eramango duzue?

I. G. Furgoneta bat bi gidarirekin. Barruan janaria, arropa eta aldatzeko piezak, gurpilak eta. Bizikleta oso bat eramango dugu, badaezpada ere. Ez dugu nahi arazo mekaniko batengatik ibilaldia osatu ezin izatea.

Arazo fisikoren bat gertatzea aldez aurretik baztertzen duzue, beraz?

J. B. Egunaren arabera, batzuetan sufritzea tokatzen da, eta bestetan, gozatzea. 23 kilometroko batez besteko abiada kalkulatu dugu.

I. G. Larraingo mendateaz aparte, ez dugu mendate handirik igoko, baina, denera, 5.000-6.000 metroko desnibela egin beharko dugu, eta badira metroak. Baina trebatuta gaude, eta hanketan baditugu kilometroak; beraz, aurrera.

Errepidera ateratzeko eta laguntzeko eskatu diozue jendeari. Zergatik?

I. G. Geure buruari jotako erronka da hau, baina Gure Esku Dago eta ESAITen dinamikarekin uztartu nahi dugu eta herri aldarrikapen bihurtu, erabakitzeko eskubidearen aldeko lekukotasunak jasotzeko, herriz herri. Gainera nahi dugu jendea izan aldamenean bizikletaz, haiekin hitz egiteko, psikologikoki hain gogorra izan ez dadin.

J. B. Josune Gorostidi eta Mikel Astarlozaren laguntza izan dugu aurkezpenean. Halako kirolarien sostengua izatea ere garrantzitsua da. Gainera, euren azalean bizi izan dituzte halako probak.

Egunen batean, Iruñea-Iruñea proba hau homologatu daiteke, ezta?

J. B. Euskal Herriaren independentzia eskatzeko martxa moduan antolatzen bada, gauza polita litzateke.

I. G. Jendeak ez du zalantzarik izango: Euskal Herriak zazpi hiriburu ditu. Proba bat eginez, naziotasuna agerian uzten duzu.

Irakaslea (Bikendi) eta CAFeko langilea (Gartzia) zarete lanbidez. Zer esaten dizuete ingurukoek?

J. B. Gaupasa mozkortzen egiten baduzu, jendeak dio: «normala da, hau gaztea da». Baina entzuten badute 30 ordu segidan egin behar dituzula bizikletan, orduan esaten dute: «hau burutik jota dago».


Etorkizuna eta Kaskagorri taldeetan izena emateko epea uztailaren 15era arte luzatu dute

Klubek azaldu dute 2019/2020 denboraldian euren taldeetan aritu direnek ez dutela inskripzioa ordaintzeko beharrik.

Kaskagorri eta Etorkizuna klubek uztailaren erdialdera arte luzatuko dute epea taldeetan izena emateko. Hemen, hain zuzen, eman daiteke izena. Taldeek azaldu dute 2019/2020 denboraldian izena eman zutenei ez dietela kobratuko 2020/2021eko inskripzioa, koronabirusak lehiaketen etena ekarri baitzuen.

Horrez gain, Etorkizunak nabarmendu du nesken taldea osatu nahi duela. Horretarako zenbait emakumezkok begirale ardurak hartu dituzte euren gain.

Amurrio Clubaren filiala berriro

Ekainaren 27an Amurrio Clubeko batzarrak Kaskagorri berriro bere filiala izatea onartu zuen. 2017an Kaskagorrik uko egin zion horri, Amurrio Alavesekin hitzarmena negoziatzen ari zen bitartean. Izan ere, Kaskagorrik Athletic Clubarekin mantendu nahi zuen akordioa. Orain, filialak elkarlan baldintzak adostu nahi ditu bere independentzia bermatzeko, klubeko kide batek adierazi duenez.

Bestalde, Amurrio Clubak presidentetza eta zuzendaritza mantenduko ditu. Asteburu honetan agortzen zen epea hautagaitza berriak aurkezteko, eta bakarrik Miguel Angel Jauregirenak egin du aurrera. Ondorioz, 2016an hartutako ardurak berritu ditu Jauregik.


Donostiako hainbat familiaren alokairua barkatzeko eskatu diote Azorari

Kaleratzerik Ez elkarteak salatu du Azora enpresak "320 etxebizitza" dituela Donostian, eta "etekin handiak" lortzen baditu ere, ez duela "ekarpenik" egin nahi "pandemiari aurre egiteko".

Kaleratzerik Ez plataformak Azora inbertsio funtsaren aurka jo du arazo ekonomikoetan dauden familiei alokairuaren ordainketa atzeratu dielako, COVID-19agatik ezarritako alarma-egoeran egoteagatik barkatu beharrean.

Etxegabetzeen kontrako elkarteak agiri bat kaleratu du Azoraren etxeetako egoiliarren kolektiboekin batera, eta seme-alaba adingabeak dituzten bi familia aipatu dituzte, Osasuna kalean duten etxebizitzaren alokairua ordaindu ezinik, barkatzeko eskatu dutenak.

Familietako batek duela hilabete egin zuen eskaera, eta oraindik ez du erantzunik jaso, nahiz eta epea "zazpi egunekoa" izan, eta bestearen kasuan, kontratua amaitu arte ordaindu gabeko kuotak banatzea eskatu dio Azorak.

Kaleratzerik Ez elkarteak salatu du Azora enpresak "320 etxebizitza" dituela Donostian, eta "etekin handiak" lortzen baditu ere, ez duela "ekarpenik" egin nahi "pandemia gogorrari aurre egiteko". Gainera, Gobernuaren aurka ere jo du, ez duelako hipoteken atzerapenaz eta alokairurako laguntzez legedirik kaleratu "bankuek, jabetza handiek eta inbertsio funtsek" ordainketak barka diezazkieten familia ahulenei.


'Musik ta Flow', Itzurungo iluntzea girotzen

Margoa eta musika uztartzen dituen 'Musik ta Flow' bikoteak emanaldia eskaini du gaur, Itzurungo hondartzako Enbata tabernan.

Reggae doinuek gidatuta, margolan koloretsua osatu du Goretti Aranburu margolariak. Lekuak eta musikak gidatuta sortzen du: "Buruari eramaten uzten diot. Margolan abstraktuak sortzen ditut batzuetan, figuratiboagoak bestetan". Inprobisazioa da bere margoen abiapuntua, eta marra bakoitza "bere lekuan dagoela onartzen" ikasi du proiektuaren bitartez. Argazkietan ikus daitekeenez, margolan koloretsua osatu du Aranburuk Itzurungo hondartzan.


Kultur gaiek pisu handiagoa izango dute Euskal Irratietako goizetan

Sortzaileei ahotsa eman nahi diete. DJ Bullek musika saio bat egingo du ostiral arratsaldeetan


EH Bildu 'itxaropentsu' agertu da Aurrekontuen inguruan

Datorren ostiralean bilduko dira koalizioko kideak, berriro, Azpiazu sailburuarekin, 2019ko Aurrekontuen inguruan hitz egiteko.

Eusko Jaurlaritzako 2019ko Aurrekontuen negoziazioak azken txanpan sartzen ari dira, baina, oraingoz, bakoitzak bereari eusten dio eta hurbilketa keinu argirik ez da ikusten. Halere, Leire Pinedo EH Bilduko legebiltzarkidea "itxaropentsu" agertu da gaur eta Gasteizko Gobernua ezker abertzaleko koalizioaren proposamena "ondo aztertzen" ari dela esan du.

EH Bilduk mahai gainean jarri duen proposamena "argia, zehatza eta bideragarria" dela eta Jaurlaritzak "aintzat ez hartzea zentzugabekeria" litzatekeela esan du.

"Gutxiengoan dago Urkulluren Gobernua, eta bi abstentzio behar ditu, gutxienez, aurrekontuak ateratzeko. Gure proposamena argia, zehatza eta bideragarria da. Eskua luzatuta daukagu. Badakigu Jaurlaritza ondo aztertzen ari dela gure proposamena. Itxaropentsu gaude", esan du.

Datorren urteko Aurrekontuei bide ematea "Jaurlaritza babesten duten bi alderdien borondatearen baitan" dagoela gaineratu du Pinedok.

Azaroaren 16an bilduko dira, berriro, EH Bilduko ordezkariak Pedro Azpiazu Ogasun eta Ekonomia sailburuarekin. Akordiorako "borondate osoarekin" joango direla hitzordu horretara esan du EH Bilduko legebiltzarkideak.


Irujo-Zabaleta lider eta Ezkurdia-Zubieta hil ala bizi

Binakako Txapelketa. Puntuazioa9 puntu: Irujo-Zabaleta8 puntu: Bengoetxea VI-Beroiz7 puntu: Olaizola II-Ibai Zabala5 puntu: Titin III.-Merino4 puntu: Ezkurdia-Zubieta Berasaluze VIII-Albisu Xala-Barriola3 puntu: Arretxe II-Begino Binakako Txapelketa. 12. Jardunaldia jokoanTitin-Merino / Ezkurdia-Zubieta (larunbatean, 18:00etan, Etxebarrin)Berasaluze VIII.-Albisu / Irujo-Zabaleta (igandean, 17:00etan, Eibarren. ETB1)Binakako Pilota Txapelketako hasierako ligaxka despeditzeko 3 jardunaldiren faltan, bi biko dagoeneko sailkatuta daude finalerdietarako: Irujo-Zabaleta eta Bengoetxea-Beroiz. Olaizolak eta Zabalak ia hanka bat barruan dute, 7 puntu dituztelako, baina benetako guda laugarren bikotea nor izango den erabakitzean dago. 5 bikote daude aukerekin: Titin-Merino (5 puntu) eta 4na puntu dituzten Ezkurdia-Zubieta, Berasaluze VIII-Albisu eta Xala-Barriola. Ezkurdiak eta Zubietak 5 puntu irabazteko urrezko aukera galdu zuten ostiralean, Berasaluzeren eta Albisuren kontra galdu eta gero, baina oraindik finalerdietarako sailkatzeko aukerak badituzte. Horretarako Titinen eta Merinoren kontra larunbatean jokatu beharreko lehia irabaztera derrigortuta daude. Irabazten badute, 5. puntua lortzeaz gain, sailkapenean Titin eta Merino gaindituko dituzte, averagea kontuan hartuta. Bestetik, Irujok eta Zabaletak Bersaluze eta Albisu menpean hartzen badituzte gauzak erraztuko dizkiete Ezkurdiari eta Zubietari. Oraindik txapelketa egon, badago. Zabaleta behetik goraIrujok eta Zabaletak sekulako jipoia eman zieten Olaizolari eta Zabalari, Asegarcekoak 11 tantotan utziz. Bereziki Irujo ibili zen fin; Irujoren bertsio onenaz gozatzeko aukera izan baitzuten Bizkaia frontoian bildu ziren pilotazaleek. Zabaletak, bere partetik, behetik gora egin zuen. Urduri hasi zen etxarrendarra, partidan ezin sartu, baina Irujok laguntza paregabea eman zion, pilota asko kenduz eta etxarrendarra babestuz. Horrela, Zabaleta partidan sartu zen, lehia aurrera joan ahala maila bikaina emanez eta pilotari sekulako zartadak emanez, hiru pilota erreboteraino bidaliz. Eta aurrean Irujo onena: errematean, defentsan edo Zabaleta lagunduz. Zer esan arerioei buruz? Aimarrek soilik hasieran egin zuen dirdira, eta partida aurrera joan ahala Zabala hustu egin zen. Irujo eta Zubieta finalerdietarako sailkatuta daude eta lehen faseko dominatzaile argiak izan dira. Ezkurdia-Zubieta: hil ala biziEzkurdiak eta Zubietak 22-17 galdu zuten Berasaluzeren eta Albisuren kontra. Pablo Berasaluze Ezkurdia baino hobeto aritu zen aurreko koadroetan, errematean aginduz, eta atzealdean Albisu bikain aritu zen, nahiz eta huts batzuk egin. Atzeko koadroetan Aitor ez zen beste batzuetan bezala aritu, eta aurrean Berasaluze gailendu zitzaion etxarriarrari, baina hala ere gerturatzea lortu zuten sakandarrek eta bukaeran emozio handia bizi izan zen. Berdinduko zutela zirudienean akats potoloak egin zituzten sakandarrek, eta hor joan zitzaien partida. Nolanahi ere, gainontzeko partidetan gertatu denak mesede egin die sakandarrei. Hil ala biziko partida jokatuko dute larunbatean Titinen eta Merinoren kontra. Sakandarrak gailentzen badira Titin eta Merino gaindituko dituzte klasifikazioan. Ea horrela den.


Euripean egin dute Foruko X. Martxako ibilbidea

Lainoak eta euria iragarrita zeuden arren, horiek ez ziren Foruko X. Martxa bertan behera uzteko arrazoiak izan.

Argazkia: Foruko Udala

40 lagun inguru bildu ziren atzo, pasa den urteetan baino ibilera luzeagoko martxa egiteko: 8,89 kilometro egin zituzten. Horrela, 10:30ean hasita udaletxe aurretik irten ziren, paduretatik Kortezubirako bidea eginez, ondoren Barrutialdetik bueltatzeko.

Adin guztietako pertsonak bildu ziren, giro ederraz gozatuz ibilbide lasaia egiten zuten bitartean.


Ezpain gorriak ipuin kontaketa gozagarria

Gaur, 23:00etan, Altsasuko Haritza tabernan.

Dorleta Kortazarrek Ezpain gorriak helduendako ipuin kontaketa eskainiko du. Arrasateko ipuin kontalariak berak sortutako ipuinak kontatuko ditu gehien bat. Haren helburua bizitzari buruzko beste ikuskera bat transmititzea da. “Beste bide batzuetatik jasotzeko zailak diren eredu eta balioak helarazten dizkiet entzuleei”. Gaurko saioa Gozamenez programaren baitan kokatuta dago, eta gazteei sexualitatearen irudi positiboa emateko helburuz antolatuta dago.


Udalak enplegu-programak sustatzeko diru-laguntza eskatu dio Aldundiari

Amurriok diru-laguntza eskatu dio Arabako Foru Aldundiari hiru enplegu programa sustatzeko. Horien bitartez herriko zazpi langabe sei hilabetez kontratatuko ditu Udalak.

7 pertsona 6 hilabetez

Programa horietatik bitan goi-mailako titulazioa duen pertsona bana kontratatuko litzateke. Batetik, proiektuen dinamizatzailea, El Salvador inguruan egin dezan zenbait proiektu ezar daitezkeen ikertzeko azterlana, eta, bestetik, industria-kudeatzaile ekologikoa, enpresen eta industrialdeen ingurumen-egoerari buruzko azterlana egin eta udalerrian ekologia industrialeko eredu bat sor dezan.

Hirugarren proiektua Amurrioko pasealeku naturistikoak kontserbatzean, zaintzean eta handitzean datza, eta Amurrioko naturbideetarako zenbait jarduketa proposatzen ditu. Horretarako, lau peoi eta langileburu bat kontratatuko lirateke.

% 14,5eko langabezia-tasa

Lan ekimen hauen kostua 119.981,96 eurokoa izango litzateke, eta kostu horren %100 lagunduko litzateke diruz, izan ere, AFAk horrelako diru-laguntzak Herrialdeko udalerri kaltetuenetan abiatu nahi ditu, lurraldeko batezbestekoa baino langabezia-tasa handiagoa dutenetan, alegia. Amurriok % 14,5eko langabezia-tasa du gaur egun.


Mediterraneoko mugimenduak

Bartzelonatik Madrilera 625 kilometro daude, eta eten geografikoki eta kultural erraldoia Mediterraneotik Gaztelako goi lautadara. Bartzelonatik Aiacciura 548 kilometro dira, itsaso beraren eremuan igeri. Katalunia eta Korsika, nor bere estatuan burujabetzarako bidean indartsuen dauden nazioak dira, eta hizkuntza sendoen dutenak. Baina lehenak zazpi milioi biztanle ditu, Europako hiriburu garrantzitsuenetakoa, eta bigarrenak, milioi laurden doi-doi, Espainiako bost eurotik bat Katalunian ekoizten da, Frantziako 200 biztanletatik bakarra bizi da Korsikan.

Korsikako hiri nagusian 20-25 mila lagun kalera irtetea (prefekturak bospasei milara jaitsi zuen kopurua) itzela da. Absolutuki ez eze proportzioan ere urrun dago Bartzelonako deialdi erraldoietatik, zeinetan sei biztanletik bat irten izan den kalera. Korsikan hamarretik batera iritsiko litzateke goi-goitik jotako kopurua. Baina merezi du kualitatiboki ere begiratzea: Pé a Corsica-n bildutako abertzaleek Korsikako lurralde elkargoa sortu eta hilabete eskasera egin dute indar erakustaldia. Ez da edozein une: aski goiz batzuentzat, baina beharrezkoa halaber, alderdi politikoen gainetik herritarren eskari handia dagoenean gizarte zibilaren aktibazioak eragin nabarmena duelako. Eta urtarrilean eginiko bideari eusteko halaber: Paristik esku hutsik eta haserre itzuli ziren Gilles Simeoni elkargoko burua eta Jean-Guy Talamoni biltzarreko presidentea, hizkuntzaren ofizialtasunari, presoak aberriratzeari eta turismoaren eta espekulazioaren aurrean horren beharrezko duten bertako biztanleen estatusa negoziatzeari ere ezezko biribila eman baitzien Parisek. Urtarrilak hori ekarrita, eta Emmanuel Macron uhartera lehen bisita egitear dela Erignac prefetaren hilketaren 20. urteurrenagatik, jokaldia irekitzera jo dute abertzaleek bulegoko negoziazioetan kateatu gabe, erakundea kudeatzeaz gain herritarren zati handi bat atzean dutela erakusteko.

Katalunian, gizarte zibilaren aktibazio erraldoia arranguren ontziak gainez egitean iritsi zen, bide guztiak pausoz pauso beteta ere Auzitegi Konstituzionalak estatutua baliogabetu zienean. Korsikan borroka armatua amaitu eta abertzaleen nagusitasunarekin batera, urratsak sendo emateko unea iritsi dela ebatzi dute. Elkarrekin eta tinko aritzea, horratx bi baldintza ezinbesteko oraingoz pitzatzeko itxurarik ez daukan harresi errepublikanoan gutxieneko eskubide nazionalak lortzeko.

Esan dugun bezala, Katalunian gertatzen denak Espainian daukan pisu nabarmena ez bezala, Korsikan egindako edozein urratsek ez du aparteko eraginik Hexagonoan. Balizko independentzia batek ere ez luke zertan izan, orain bertan agendan egon ez arren. Baina balizko sezesio batek baino gehiago beldurtzen du ideia jakobinoa edozein lurralderi emandako eskubidea zein neurritan ez ote den aurrekari bihurtuko besteentzat. Teorian, botere-maila asimetrikoak posible izan arren; korsikarrek lurralde elkargoa lortu dute, Ipar Euskal Herriak eskari antzekoa izanda ere Hirigune Elkargo xume baina itxaropentsua izan da, baina Bretainiak ez zuen lortu, eskualdeen azken aldaketan ere, Loira Atlantiko berriz beste lau departamenduekin batera egotea. Justu kontrakoa eskatzen zuten alsaziarrek ere ezin izan zioten ordura arteko eskualdeari, eta Champagne-Ardennes eta Lorrenarekin batera Parisko ateetaraino iristen den Grand-Est edo Ekialde Handian urtu zieten eskualdea, hiriburua Estrasburgon atxiki arren. Kutsu administratibo hutsez estalitako aldaketak, kasualitatez ere ez dituzte periferiako nazio batzuen eskarien alde eta besteen aurka egin, denen aurka izan da.

Korsikak arreta handirik piztu gabe egin du orain arteko bidea. Inork ez du zalantzan jarriko Parisen barne-auzia dela. Katalunia Europako arazo nagusietako bat bihurtu da, brexit-arekin batera. Vicent Partalek egunotan aipatu duenez, «Bruselan harrituta gelditu omen ziren espainiar goi kargudun batek, Urriaren 1eko kritiken harira, esan zielarik Espainiak EB utziko zuela Kataluniaren independentzia aitortu aurretik». Pilota ERCk du orain neurri handi baten, batasun errepublikanoari eutsi (esanguratsua errepublikano hitzaren esangura zelan aldatzen den mugaren alde batetik bestera) eta errepresioari aurre egin, ala hauteskundeetara jo berriz ere. Puigdemontik gabeko Gobernu bat ez da errepresioa geldiarazteko bidea; aitzitik, hura zein baliagarria den frogatzen duen eta mendekuari ateak irekiko dizkion urratsa litzateke Madrilentzat.


Bederatzigarren garaipena lortu du Bilbao Basketek (70-58)

Sito Alonsoren mutilek denboraldiko Kopako itxaropenari eusten diote, Obradoirori irabazita. Galiziarrak aurretik ziren atsedenaldian (34-36), baina bilbotarrek egoera iraultzea lortu dute.

Raul Lopezek erakustaldia eman du, beste behin, eta Bilbao Basket Errege Koparako bidean jarri du, taldea garaipenera eramanda. Rio Natura Monbusek, aldiz, buruko min bat edo beste sortu dizkie bilbotarrei, baina azkenean amore eman behar izan dute galiziarrek eta etxekoak 70 eta 58 gailendu dira.

Nazioarteko joko antolatzailearen estatistikak ez dira nahikoa gaurkoan egindako lana azaltzeko (12 puntu, hirukoetan 4/8, 4 asistentzia eta 3 lapurreta). Hirugarren laurdena iraultzea lortu du hiruko bi jaurtiketa eginda eta taldeari bukaera arteko aldea zabaltzea erraztu dio.

Baina lan guztia ez du kataluniarrak egin, taldekideak ere fin aritu baitira Miribillan.

Obradoiro, berriz, garaipena lortzeko aukerekin izan da bukaerarako bi minuturen faltan, Dejan Todorovicek egindako saskiratze batek markagailuan 63-53ko emaitza ezarri duen arte.

Axel Hervelle (8 puntu 5 eta errebote) eta Alex Mumbruren lehen zatiak (11 eta 6), Quino Colomen partida onak (9) eta Latavius Williamsek bere agurrean egindako lan txukunak (6 eta 7) zeresan handia izan dute bilbotarren garaipenean. Galiziarren artean, Adam Waczynski (13), Rafa Luz (8) eta Pavel Prumpla (8 eta 5) izan dira onenak.

Gauzak horrela, bilbotarrek bederatzigarren garaipena lortu dute, orain arte jokatutako 13 jardunaldietan. Ondorioz, Kopatik kanpo dagoen lehen taldeari bi garaipeneko aldea ateratzen diote, amaierarako lau jardunaldiren faltan.

Fitxa teknikoa

70 - Bilbao Basket (20+14+20+16): Raúl López (12), Dejan Todorovic (9), Mumbrú (11), Hervelle (8) y Marko Todorovic (2) -hasierako boskotea-; Colom (9), Andusic (10), Wragge (3) eta Williams (6).

58 - Rio Natura Monbus (13+23+12+10): Rafa Luz (8), Corbacho (6), Pumprla (8), Kleber (5) y Triguero (4) -hasierako boskotea-; Pozas (2), Waczynski (13), Giannopoulos (4), Nankivil (6), Miller (2) eta Cárdenas.

Partzialak: 20-13, 34-36 (descanso); 54-48 eta 70-58 (amaiera).


"Ilusioa eta banderak irabazteko grina ditu gure taldeak"

Azaroan abiatu zuten prestaketa Orioko emakumezkoen txalupako arraunlariek, eta neguko jaitsieretan eta estropadetan emaitza bikainak lortzen ari dira.

ITXASO AZKONOBIETA - Orio Arraunketa Elkarteko arraunlaria

Neguko estropadetan murgilduta zaudete, eta lortutako garaipenei esker emakumeen arraun munduaren arreta erakarri al duzue?

Urtez urte kirol maila hobetuz joan gara, eta gero eta gehiagok sinesten dute gugan. San Juanen gertatu diren aldaketen ondorioz, aurten sailkapenaren buruan ibiltzeko faboritoak garela uste dute askok, eta arreta jarri dute gugan.

Zer moduz ikusten duzu taldea?

Oso maila polita dugu. Neguko proba fisikoak egin ditugu zer maila dugun jakiteko, eta indartsu gaudela ikusi dugu. Gainera, iaztik taldeari eustea lortu dugu. Izan ere, lau baja bakarrik izan ditugu eta taldea indartuko duten esperientzia handiko zenbait arraunlari berri ere gehitu dira proiektura.

Fitxajeez gain, esperientzia handiagoa ere badu betiko blokeak, ezta?

Azken urtetan, behetik gorako bilakaera izan du taldeak. Prestaketan eta elikadura arloan aurrera pausu garrantzitsuak eman ditugu, eta pasa den denboraldian emaitzetan nabarmendu zen hori. Iaz banderak irabaztetik gertu ibili ginen, "ia-iako urtea" izan zen zela esan ohi dugu. Estropada ederrak jokatu genituen, eta ia-ia Ondarrun, Orion edo Zarautzen irabaztea lortu genuen. Garaipena gertu sentitzearen amorruarekin bukatu genituen hainbat estropada, baina burua hotz mantentzeko gaitasuna ere izan genuen. Ildo horretan, entrenatzaileak hankak lurrean izaten eta lanean jarraitzen lagundu zigun. Aurten faboritoak bagara ere, burua hotz mantendu behar dugu, gainontzeko taldeak ere indartsu aterako baitira uretara.

Iaz lortutako emaitzek lagundu al dute taldea egonkortzen?

Bai, ilusioa eta banderak irabazteko grina ditu gure taldeak, eta ohartu gara lanean jarraituz gero punta-puntan ibili gaitezkeela.

Azken urtetan emakumezkoen arraun munduan punta-puntan ibili diren taldeak desagertu egin dira. Hala gertatu zen bere garaian Zumaiarekin, eta San Juanen proiektua ere kolokan dago. Zer gertatzen dela uste duzu?

Faktore askok eragiten dutela iruditzen zait. Arraun talde horien zikloa bukatu dela esaten dute batzuk, baina aitortu behar da emakumeon arraun talde egonkorrak sortzea ez dela batere lan erraza. Nahiz eta azken urtetan Batelerak gure aurkari nagusia izan diren, urte batetik bestera trainerua desagertzeko zorian ikustea ez dut atsegin, eta pena ematen dit emakumeen arraun taldeen etorkizuna zikloen menpe egoteak. Gainera, uste dut goi mailako kirolari taldea bat batean desegitea galera handia dela arraun munduarentzat.

Dena dela, orain ez al zaudete banderengandik gertuago?

San Juanek buruhauste asko sortu zizkigun pasa den denboraldian, baina gogor lanean jarraitzeko pizgarria ere izan zen guretzat. Harekin lehia bizia jokatu eta indarrak neurtzeko aukerarik ez dugu izango aurten, eta ez dugu inoiz jakingo beste aurrera pausoa emanda San Juani irabazteko gai izango ote ginatekeen. Dena dela, esan nahi dut beste taldeak ez direla gutxietsi behar. Isilik dabiltza, eta ez dakigu zer maila emango duten.

San Juan taldeko arraunlariren bat izango al da Orioko tosta artean aurten?

Bai, iaz San Juanen arraunean egin zuen Viki Piñeiro gehitu da proiektura. Esperientzia handia duen maila altuko arraunlaria da, eta bere postua irabazteko itentzioarekin etorri da.

Gaur egun zenbat arraunlarik osatzen duzue trainerua?

23 arraunlari ari gara entrenatzen, baina entrenatzaileak 18-20 arraunlari inguruko taldea osatu beharko du, TKE Ligako arauak jarraituz. Eskarmentu handiko entrenatzailea da Xanti Zabaleta eta konfiantza osoa dugu berarengan, berak gugan duen bezalaxe. Zabaletak eta Erkiziak taldean sinesten dute, eta horrek lanerako gogoa pizten digu.


Antioko argazki rally-ko sariak emango dituzte

Santa Isabel eguneko argazki rally-ko sari banaketa gaur egingo dute, 19:00etan, Zelai Arizti kultur etxean. Inoiz baino handiagoa izan da parte-hartzea: 18 lagunek parte hartu zuten Zumarragako jaien baitan egindako lehiaketan. Rally-a Argazkia elkarteak antolatzen du udalaren babesarekin.


Irrien Lagunak I. Bideo Lehiaketan 2. postua lortu du Urduñako Andra Mari Ikastetxeak

Irrien LagunaK I- Bideoa Lehiaketa Albaolarekin Gaia: Itsasoa Modalitatea: Ikastetxeak Eman zure bozka hemen 2015.03.02tik aurrera! http://www.irrienlagunak.com/lehiaketa


Oier Mendizabal eta Aimar Olaizola txapeldun, lana gogotik eginda

Oier Mendizabalek eta Aimar Olaizolak irabazi egin zuten atzo 22 eta 17, Titin III eta Laskurainen kontra, eskuz binakako txapelketako finalean. Mendizabal eta Olaizola partidua irabazten hasi ziren. Lan dotorea egin zuten biek ere hasiera honetan eta beren materialarekin dominatu egin zuten (7-3). Titin III eta Laskurainek tantoa egin eta beren materiala ateratzeko aukera izan zutenean, markagailuari buelta eman zioten eta 7-15 jarri ziren aurretik. Berriro ere pelota aldaketak markatu zuen partidua, eta oraingo honetan Olaizolak eta Mendizabalek partidua berdintzea lortu zuten beren pelotarekin (15-15). Hortik aurrera gorriak izan ziren nagusi eta bien jokoarekin Laskuraini lan haundia eginarazita, 22garren tantoraino iritsi ziren.

Partidu gogorra

Atzoko finala gogorra izan zen eta alde batera eta bestera joan zen partidua. Bi aurrelariek ere partidu bikaina egin zuten, bai erasoan eta bai defentsan. Bi atzelariek, ondo egin zuten lana beren lehenengo finalean.

Oier Mendizabalek partidu dotorea

Oier Mendizabalek partidu dotorea jokatu zuen, pelota oso gutxi galdu zituen eta partiduko zati askotan Laskurain dominatu zuen. Titini pelota kentzen ere ondo asmatu zuen Hernanin bizi den añorgarrak. Azpimarratzekoa da, baita ere, Oierrek txapelketa honetan eman duen ustekabea, Oier Zearra ordezkatzeko sartu zen txapelketan eta azkenean txapela eskuratu du. Mendizabal oso pozik agertu zen egindako lanarekin partidu amaieran. Txapela preso dauden bere lagunei eskaini zien.

Aimarrek falta zuen txapela jantzi zuen

Aimar Olaizola ere bikain aritu zen, tanto ikusgarriak egin zituen eta defentsan ere ondo aritu zen. Momentu batean jokuan ez zen erabat sartu eta urdinek orduan hartu zuten aurrea. Hala ere, berriro ere nagusitasuna berreskuratu zuen goizuetarrak eta falta zuen txapel bakarra jantzi zuen.

Harrera gaur udaletxean

Herrian ikusmin haundia sortu zuen atzo partiduak. Partidu amaieran etxaferoak ere bota zituzten kalean. Bestalde gaur, Oier Mendizabal eta Aimar Olaizolari harrera egingo diete Hernaniko Udaletxean. Hernaniko alkatez gain, Goizuetako alkatea ere izango da eta pelozale, lagun eta komunikabideak ere espero dira. Ekitaldia eguerdiko 13:00etan izango da, Udaletxeko areto nagusian. Ekitaldi honekin bi pelotariei egindako lana errekonozitu nahi zaie.


Pasaiako Portu Agintaritza, futbol 7ko irabazlea

Bigarren fasea amaitu da, Errenteriako Futbol 7 Txapelketan. 50 taldek parte hartu dute (850 jokalari), eta guztien artean Pasaiako Portu Agintaritza nagusitu da; bera izan da Lehenengo Mailan, bigarren faseko txapelduna. Amets Pub geratu da bigarren.

Lehenengo Mailara igoko dira, berriz, Askasibar autoak, Forest Pioneer eta Nu flow Euskadi. Bigarren Mailara igoko direnak Ciclos y caravanas Oiartzun, Huracan Team Junior, Bar Rodri, Autoservicio Beraun, Salami FC eta Irubide taberna.

Mailaz jaitsi direnei dagokionez, lehenengotik bigarrenera jaitsi dira Laket taberna, Albañileria Dorronsoro eta Instalaciones Saizar; bigarrenetik hirugarrenera, berriz, Torpedo, Foreigners, Herboristeria Paki, Con 8 Basta, Naranja Mecanica eta Grupo SIE.

Hirugarren eta azken fasea, hurrengo igandean, hilak 30, hasiko da.


Agustin Mujika: «Gizartea ‘belarriprest’ denean iritsiko da normalizazioa»

Euskararen eta euskal kulturaren alde lan handia egin du Agustin Mujika Takolo-k (Lasarte-Oria, 1960). Egin du, egiten ari da eta etorkizunean ere egiten jarraitzeko asmoa du. Gizartea euskaldundu beharra dagoela sinistuta, zeregin horretan jarraitzen du Takolo pailazo gisa ezaguna denak, nahiz eta aspaldi utzi zituen oholtzak. Euskaldun berria da, AEK-ko ikasle eta irakasle izana; irakasle eskolan ikasketak amaitu, eta irakaskuntzan hasi zen lanean; euskararen irakaskuntza eraginkorragoa izan zedin, hainbat ekimen sortu zituen gero: Olentzeroren etorrera, haurrentzako egonaldiak, Euskararen Maratoia… Euskaraldia ekinaldian buru-belarri murgilduta dabil gaur egun. Bihar aurkeztuko dute egitasmoa Zaldibian, gaur egun bizitoki duen herrian.

Jada badira urte batzuk Takolo, Pirritx eta Porrotx taldea utzi zenuela. Nolako bizimodua izan duzu harrezkero?

Buelta asko ematen ditu bizitzak, eta buruari ere buelta asko eman diot urte hauetan guztietan. Taldea uztea erabaki nuen orduan, eta pozik nago hartutako erabakiarekin. Batzuetan ez da erraza izaten erabakiak hartzea, baina beste lan bat ere banuen garai hartan, eta horri heldu nahi izan nion erabat. Hala ere, aitortu beharra daukat gogorra izan zela oholtza uztea. Oraindik sentitzen dut oholtza gainera igotzeko har hori, ez uste! Baina haurrekin jarraitzen dut lanean. Segurako barnetegian egiten dut lan aspalditik, eta hara etortzen diren haurrei emanalditxoa ere eskaintzen diet Simon panpina hiztunaren laguntzarekin. Oholtzara igotzen nintzeneko garaiak ekartzen dizkit gogora, nolabait.

Agertokiak utzi bai, baina Takolo ez da guztiz desagertu, beraz.

Ez, ez! Nik argi neukan ez zela desagertuko. Eta, taldearen dinamika berean ez bada ere, noiz edo noiz deitzen didate, oraindik, haurrentzako emanalditxoren bat edo beste egiteko. Beraz, ezin dut esan agertokiak erabat utzi ditudanik.

Nola gogoratzen dituzu urte haiek?

Oso aktiboak eta intentsitate handikoak izan ziren. Ni Lasarte-Orian bizi nintzen garai hartan, eta han egiten nuen lan. Herri mailan dinamika ugari jarri genituen abian, gizartea euskalduntzeko asmoarekin. Zeregin horretan, Olentzeroren Eguna sortu genuen herriko ikastetxeen arteko jardueretan. Herriko bost ikastetxeetako haurrak elkartzen genituen. Haur asko ziren, eta gehienek lehen aldiz jantzi zuten euskal txapela edo buruko zapia. Urtetik urtera gero eta ume gehiago egoten zen Olentzeroren zain. Olentzeroren etorrera prestatzeko giro horretan sortu genuen Takolo pertsonaia. Haurrak zain zeuden unea entretenitzeko modua zen. Euskarara gerturatzen genituen haurrak, irribarrearen, kantuaren eta dantzaren bidez. Dinamika horretatik sortu ziren gero beste pertsonaiak; baita Pirrutx [Patxi Sanz] eta Porrotx [Joxe Mari Agirretxe] pailazoak ere. Euskararen lehen maratoia antolatu genuen 1987an, eta talde gisa ekimen horren barruan eskaini genuen lehen emanaldia.

Takolo eta euskara eskutik helduta joan dira, beraz, beti.

Bai, noski! Gizartea euskalduntzeko beharrak sortu zuen Takolo, eta helburu horri segika ibili da beti.

Zu euskaldun berria zara, gainera.

16 urte arte ez nekien euskaraz. Orduan hasi nintzen ikasten. Gurasoek bazekiten zerbait [Aieten jaioa du aita, eta Elantxoben jaioa ama], baina, belaunaldi horretako askok bezala, nahiko galduta zeukaten euskara. Garai hartan, etxean erabiltzen zutelako ikasi zuten batzuek euskara, baina gurean ez zen askorik erabiltzen. Beraz, nik ere ez nuen aukera askorik izan etxean ikasteko. Esaldi labur batzuk baino ez zituen esaten amak, eta etxetik kanpo, gainera.

Zergatik erabaki zenuen euskara ikastea?

Behar hori sentitu nuelako. Etxeko egoeraz gain, zazpi edo zortzi lagun ginen kuadrillan, eta euskalduna zen horietako bat. Haren familiak euskaraz egiten zuela ikusten nuen haren etxera joaten ginenean, eta nik ere ikasi egin nahi nuela pentsatu nuen, nire etxean ere horrela izan zedin nahi nuela. Behin baino gehiagotan lotsa ere pasatu izan nuen euskaraz erantzuteko gaitasunik ez nuelako. Pentsatu nuen hori ezin zitekeela hala izan, eta egoera aldatzeko hasi nintzen euskara ikasten.

«Aitortu beharra daukat gogorra izan zela oholtza uztea. Oraindik sentitzen dut oholtza gainera igotzeko har hori»

«Behin baino gehiagotan lotsa ere pasatu izan nuen euskaraz erantzuteko gaitasunik ez nuelako»

Euskara ikasi, eta hura irakasten hasi zinen gero.

19 urterekin irakasle lanetan hasi nintzen AEKn. Garai hartan ez neukan maila handirik, baina, tira, hortxe jarraitu nuen. Irakasle eskolan egin nituen ikasketak, eta Lasarte-Orian bertan ere egin nituen urte batzuk irakaskuntzan; Amezketan ere bai ondoren. Ideia berriak sortu zitzaizkidan han nengoela. Eskolako testuingurutik aterata, haurrei handik kanpo ere euskara ikasteko aukera eskaintzeko zerbait sortu beharra geneukala sentitu nuen. Horrela sortu genuen Euskal Girotze Barnetegia. Euskara ikasteko aukera eskaintzeaz gain, haurrek euskal kulturara gerturatzeko aukera zeukaten proiektu horri esker. Pixkanaka-pixkanaka, horrela hasi ziren sortzen barnetegiak. Zornotzako Euba auzoan eta Alkizan aritu nintzen lanean urte haietan, eta Seguran nabil azken urteotan.

Egiteko asko zegoen artean?

Bai, eta garai gogorrak ziren, gainera. Pentsa, 25 irakasle ginen Lasarte-Oriako eskolan, eta lauzpabost ziren gai euskaraz aritzeko. Kanpotik etorritakoak ziren irakasle gehienak. Gaur egun, bestelakoa da egoera, eta eskerrak. Lasarte-Orian bertan, esaterako, 25 urtetik beherako edozein gaztek hitz egiten du euskaraz, eta niri ere konfiantza handia ematen dit horrek berriketan hasteko, dagoeneko ez naizelako ibiliko lehen hitza zein hizkuntzatan egin behar dudan zalantzan.

Zure ikasle izandakoekin ere egingo duzu topo, seguru.

Noski, eta gaur egun maisu deitzen didate oraindik. Euskaraz hitz egiten dute batzuek, eta beste batzuek, agian, ez. Baina haientzat beti izango naiz euren maisua. Eta pentsa zenbat urte igaro diren, erretiroa hartzera noa datorren urtean.

Proiektu berri asko dauzkazu, hala ere, buruan, ezta?

Hala da, bai, eta ezin gelditu. Jolas eta teknika hezitzaileen inguruko liburuxka bat prestatzen ari naiz orain. Segurako barnetegian euskara egonaldiak antolatzen ditugu aspalditik. Hasi ginenetik 5.000 egonaldi baino gehiago izan ditugu barnetegian. 9 eta 14 urte arteko haurrentzat da eskaintza, eta egonaldietan erabiltzen ditugun lan ildoak eta metodologiak azaldu nahi ditut liburu horretan. Hezitzaileentzat izango da, batez ere. Durangoko Azokarako kaleratu nahiko nuke.

Nolakoa da egonaldietara joaten diren haurren testuingurua?

Azken urteotan ikaragarri aldatu da testuingurua. Orain dela 30 urte, Euskal Herrian jaio eta euskara ikasi ez zutenak edo Espainiatik Euskal Herrira lanera etorritakoak joaten ziren euskara ikastera. Gaur egun, beste errealitate bat dugu, ordea. Orain, munduko beste hainbat herrialdetako bizilagunak ditugu gurean. Erabat aldatu da egonaldietako argazkia. Peru, Pakistan, Maroko, Errumania… herrialde guztietako gaztetxoak izaten ditugu ikasgelan. Beste erronka bat daukagu parez pare.

Zer moduzko jarrera izaten dute orokorrean?

Oso ona, iritsi berrientzat, batez ere, guztiz gauza berria den arren. Polita da gaur egun haien bigarren hizkuntza euskara dela ikustea. Gurasoekin haien jaioterriko hizkuntzan hitz egin ohi dute, oraindik, guraso horietako askok gaur-gaurkoz ez dutelako euskara ikasi. Baina kalean euskaraz aritzen dira lagunekin. Polita eta oso berezia da, aldi berean, nahiko egoera berria delako betidanik hemen bizi izan garenontzat. Baina aldatuko da hori ere. Orain haurrak diren horiek helduak izango dira egunen batean, eta oso posible da haien lehenengo hizkuntza euskara izatea. Haien haurrek etxean ikasiko dute euskara. Denborarekin, naturala izango da egoera hori. Bestelako arazoak dituzte haur horiek; euskararekin, normalean, ez dute izaten inolako arazorik.

“Bestelako arazoak” diozu. Zertaz ari zara, zehazki?

Askok oso egoera berezia izaten dute familian. Motxila pisutsuak izaten dituzte bizkar gainean, eta batzuetan ez da erraza izaten haien arreta erakartzea. Hori ere ari naiz lantzen idazten ari naizen liburuan. Umorearen bidez ere saiatzen naiz haiengana gerturatzen.

Haurrekin buru-belarri aritu zara lanean, baina baita helduekin ere…

Lasarte-Orian Udal Euskara Batzordea sortu zenean, saltoa emateko garaia iritsi zen, askotariko pentsaera ideologikodun jendea elkartzen ari ginela ikusirik. Euskararen aldeko kanpainak antolatzen hasi ginen, eta giro horretan bururatu zitzaidan 40 orduz euskaraz aritzea. Hasieran erokeria zirudiena Euskararen Maratoia bihurtu zen gerora, eta herriko egun zoragarri bat da gaur egun.

Euskararen Maratoia bakarrik ez, kantu maratoia ere antolatu zenuen iaz.

Mundiala izan zen hori ere! Zaldibiarrak euskal abestiak kantatzen jarri genituen 26 orduz jarraian. Parte hartze itzela izan zuen egitasmoak, eta munduko marka ondu genuen, gainera. Egun eta gau, gelditu gabe aritu ginen kantuan; banaka, taldeka… Itzela izan zen!

Azken urtebetean Euskaraldian murgilduta zabiltza erabat.

Gaur egungo testuingururako diseinatutako ekimena da Euskaraldia. Gaur-gaurkoz, herritar gehienok badakigu euskaraz hitz egiten, baina, oraindik ere, kalean ez da entzuten behar beste. Euskaraz dakitenen artean ere gaztelania erabiltzen dute, askotan, elkarrizketetan, eta egoera horri aurre egitera dator Euskaraldia. Gizarteak badaki euskaraz, eta hori aktibatu nahi dugu guk. Gizartea belarriprest denean, orduan iritsiko da euskararen benetako normalizazioa. Eta hori iristen denean, oso garrantzitsua izango da ahobizien lana. Baina, lehenengo, euskara entzuteko prest eduki behar ditugu belarriak.

Bihar, Zaldibian aurkeztuko duzue Euskaraldia.

Bai, festatxo bat prestatu dugu herrian, eta herritar guztiek parte har dezaten nahi dugu, noski. 20:00etan, herriko plazan elkartuko gara argazki erraldoi bat ateratzeko. Ekitaldi nagusia, berriz, 22:30ean hasiko da. Herritarrak eta inguruko guztiak etor daitezen nahi dugu.

Eguneroko jarduna aztertuta, zer moduz aitona lanetan?

Pozez zoratzen nabil zeregin berri horrekin. Dena den, zahartzen ari garen seinale ere bada errealitate hori, eta horrek ez dit egiten hainbesteko graziarik!

MOTZEAN

Pailazo irribarretsua edo serioa?

Biak dira onak, baita negartia ere. Espiritu alaia dutenak aukeran.

Gustuko pailazo bat?

Fofo zen gehien gustatzen zitzaidana; burua galtzen zuen.

Agertoki bat?

Pilotalekuak dira okerrenak; bestela, edozein.

Paisaia bat?

Erreka eta zubitxo bat.

Ekimen bat?

Gauza positiboren bat egitean, lorpena izaten da.

Haur baten erreakziorik ederrena?

Edozein, bat-batekoa denean.

Bete gabeko amets bat?

Herri bat izatea eta euskaraz bizitzea.

Takolo ala Agustin Mujika?

Agustin Mujika.


Aldaketa gauzatzeko konpromisoak BEC-era

Aldaketa politiko eta soziala martxan dago Sakanan, Nafarroan eta Euskal Herri osoan. Urte luzez jasaten ari garen ukazio politikak ondorio larriak uzten ari dira gurean: langabeziara, miseriara eta emigraziora bultzatzen duen krisi ekonomikoa; gure ingurunearen biziraupenerako mehatxu larria diren azpiegituren inposizioa, gure hizkuntza eta kulturaren gutxiagotzea; eskubide zibilen aurkako erasoak; konpondu nahi ez duten gatazka politikoaren ondorio mingarriak.

Bai, bizi dugun egoera oso larria da; baina egoeraren gordintasunari ekimen politikoa gure eskuetan hartuz erantzun diogu. Jakin badakigu hasieratik gure herriak behar dituen soluzioak ez direla zerutik etorriko. Jakin badakigu soluzioak gu geuk eraiki behar ditugula, Euskal Herriak ibili behar duela askatasunera eramanen duen bidea. Bertako emakume, gizon eta eragileen arteko elkar-ekintza, sormenerako gaitasuna; etsipenari tarterik utzi gabe lanerako konpromisoa… horiek izan behar dira aldaketa irabazteko lanabesak. Ekin diogu lanari, ilusio eta gogoz beterik, gure buruarengan eta gure herrian konfiantza osoa jarriz.

Aldaketaren bidea ez da batere erraza izango. Indar asko dute oraindik menpekotasunean eta gatazka iraunkorrean Euskal Herria ito nahi duten botereek. Arrazoiaren indarra eta Indarraren arrazoiaren arteko lehia da irabazi beharrekoa. Euskal Herriak beti berarekin izan duen arrazoiari indarra gehitu behar dio orain, herri oso baten aktibaziotik soilik etorriko den indarra.

Une erabakigarriak datoz Sakana, Nafarroa eta Euskal Herri osora. Herri gisa bizirautea zangotrabatzen gaituen Erregimena hilzorian dago; aldaketarako aukera inoiz baino hurbilago atzematen dugu. Une honetan, oso garrantzitsua da aldaketa gauzatzea posible eginen duen bide orri politikoa marraztea; eta bide orri hori egiteko jendarte osoaren babesarekin, indarrarekin kontatzea. EH Bildu-k bide orri komun baterako eskaintza zehatza luzatu dio euskal jendarteari: Euskal Bidea deitu dioguna, hiru oin izango dituen herri gisako eratze prozesurako proposamena. Orain erakutsi behar dugu badagoela Euskal Herrian nahikoa indar erabateko askatasuna irabaztea ekarriko duen ibilbideari ekiteko. Ibilbide honetan, maiatzean izanen diren hauteskundeak mugarri garrantzitsua izanen dira. Eta hauteskunde horiek aldaketaren alde irabazteko, gure indar guztiak askatu behar ditugu gaurtik bertatik. Horregatik deialdi berezia luzatu nahi dizuegu sakandar guztioi martxoaren 7an Barakaldoko BEC-en EH Bilduk eginen duen nazio ekitaldian parte hartzeko. Autobusak aterako dira Sakanatik, animatu BEC lehertuko dugu, aldaketa geldiezina eginen dugu! !


Jaurlaritzak ekonomian duen 'lidergo eza' kritikatu du oposizioak

EH Bilduk, PSE-EEk eta PPk gogor kritikatu egin dute euskal industriak faltan duen bultzada. Egibarren esanetan, Jaurlaritza prest dago "susperraldiaren sintomak" aprobetxatzeko.

EH Bilduk, PSE-EEk eta PPk Eusko Jaurlaritza gogor kritikatu dute, gai ekonomikoetan duen "lidergo falta" dela eta; horren ildotik, euskal industriak bultzada behar duela eta I+G+B arloan inbertsioa murriztu izana salatu dute.

Bestalde, Joseba Egibar EAJren GBBko presidentearen esanetan, Jaurlaritzak "pilak kargatu eta bateriak beteta ditu, hasiberri den susperraldiaren sintomak" aprobetxatzeko.

Gainera, adierazi duenez, Euskadin hazkunde ekonomikoa "motelagoa izango da, baina orekatuta baldin badago osasuntsua izango da", Estatuko gainerako lekuetan izan den hazkunde "desorekatutan" ez bezala.

Egibar Radio Euskadin izan da, tertulia batean, eta nabarmendu egin du ez direla ekonomia arloko datu positiboak "handizkatu eta txikiagotu" behar. Gainera, jeltzalearen arabera, datu makroekonomikoek "gorakada txiki bat edo susperraldia" azaleratu dute.

Iker Casanova EH Bilduko legebiltzarkidearen ustean, Jaurlaritzak ez du lidergorik ekonomia arloan eta, nahiz eta Euskadiko datu makroekonomikoak ez diren txarrak, gure mugez kanpoko egoerak baldintzatuta daude. "Ez dago lidergo estrategikorik Jaurlaritzaren partez", kritikatu du.

Horren haritik Casanovak gaineratu duenez, Iñigo Urkullu "ez da politika sakona egiten ari industria eta I+G babesteko". "Politikak errotik aldatu behar dira, erreformak eginez, baina Jaurlaritzak ez du halakorik egin nahi, egoera ekonomiko oso eskasaren lekuko baino ez da".

Bestalde, Jose Antonio Pastor PSE-EEren legebiltzarkidearen iritzian, ez da ulergarria lehendakariak "irribarretsu" egitea adierazpena. "Industriak behera egin du Euskadin, industria lehiakorraren alde egiten dela esan du baina I+G+Bean inbertsioa jaitsi da. Gobernu hau begira dago eta bizkarrari eragiten dio arazoek ez ukitzeko", esan du.

PPren aldetik, Laura Garridok ere faltan bota izan du Jaurlaritzaren lidergo falta ekonomian. "Gizartearen esku jar daitezkeen tresnak baditugu, esaterako, Lanbide. Gainera, zenbait daturen arabera, Euskadin ez dira langabeziari aurre egiteko behar den guztia egiten ari", azpimarratu du.


Gipuzkoako Kopa irabazi du La Bacaladerak

La Bacaladera Hondarribia eskubaloi taldeak Gipuzkoako Kopa irabazi zuen atzo Andoaingo Allurralde kiroldegian, Donibane Eskubaloia taldearen kontra (27-25). Finala izanik, nahiko lehia estua izan zen, eta markagailuan ez zen alde handirik egon. Horrela, atsedenaldira 14-11 iritsi ziren, hondarribiarrak aurretik zirela. Aldageletatik erasokorrago atera ziren sanjuandarrak, 6-0eko defentsarekin, eta partida bukatzeko ordu laurden falta zenean, bi goleko aldearekin jarri ziren aurretik. Bi minuturen faltan, baina, hondarribiarrak gol batengatik aurreratu ziren. Arrosek ez zuten asmatu azkeneko erasoaldian, eta La Bacaladerakoek eraman zuten kopa.

Aurrekariak

Ezusteko garaipena izan zen nolabait, hondarribiarrak goragoko maila batean dauden arren —Euskal Ligan dago La Bacaladera eta Lurraldeko 1. Mailan, Donibane—, azken fasera sailkatzeko ligaxkan sanjuandarrek garaitu zituztelako berdeak.

Ligaxkako talde berean aritu ziren hondarribiarrak zein sanjuandarrak eta hor arrosak nagusitu ziren (23-26). Donibanek jokatutako hiru partidak irabazi zituen eta Hondarribiak bakarra. Leizaran eta Urnietarekin berdinduta amaitu zuen La Bacaladerak ligaxka, eta sartu eta jasotako golei esker sailkatu zen finalerdietara.

Azken faserako, beraz, ozta-ozta sailkatu zen Hondarribiko taldea, baina azken bi partidetan maila eman zuten, finalerdietan aurrena, eta atzo finalean, Gipuzkoako Kopa irabaziz. Finalera iristeko Urola Aranzadi erraz gainditu zuen La Bacaladerak finalerdietan (26-35). Donibanek ere ez zuen zailtasunik eduki finalera sailkatzeko; Gabaz Elgoibar menderatu zuen (27-17).


Ez ikusia

Neure buruarekin harrituta nago. Spoiler edo, Edu Lartzagurenek dioenez, izorrakiek gogaitzen ez nautela askotan esan arren, ahalegin ikaragarriak egiten ari naiz Game of Thrones telesaileko azken denboraldiari buruz deus ez jakiteko. Ohartzen naiz ez dela seinale ona. Azkenean tronuaren jabe nor den beste interesik edo garapenik ez balu, beste atseginbiderik ez balema bezala. Halere, horrela ari naiz.

Gehien harritzen nauena ez da hori, dena den. Ezertaz ez enteratzeko darabildan metodoa baizik: ez dut metodo bat ere. Edo berezko ez ikusiaren metodo zaharra. Hasieran sare sozialek, pertsonak ez ezik, hitz edo gai zehatz batzuk isilarazteko egon badauden mekanismoak martxan jartzea pentsatu nuen. Batek isildu edo blokeatu beharreko terminoen zerrenda argitaratua zuen. Nik horiei euskarazko berba bat edo beste gehituko nieke. Zezenak (edo dragoiak) harrapatu ninduen, baina, ezer egin gabe. Ez nuen behar izan. Begiek telesail horren inguruko zerbait dakarren ezer detektatzen dutenean, burmuinari informaziorik helarazi gabe, ez ikusia egiten diote eta beste kontu batera pasatzen dira. Harrituta nago, zenbatetan eginen ote dudan berdina beste auzi batzuekin. Ikusi nahi ez duena baino itsuagorik ez.


Lubakiko hirugarren hiruhileko jardueretan izena emateko epea astelehenean zabalduko da

Martxoaren 7an, astelehenean, zabalduko da Lubaki kiroldegian antolatutako hirugarren hiruhileko jardueren izen-ematea. Ikastaro eta jarduera hauek apirilaren 5etik ekainaren 24ra bitartean emango dira.

Hemen duzue jardueren eskaintza:

ikastaroak2016 by baleike


Laneratuz: hiru hanka dituen gizarteratze eta laneratze programa

Oñatin gizarteratzeko eta laneratzeko zailtasunak dituzten pertsonen laneratzea sustatzeko elkarlan programa bat garatu dute Oñatiko Udalaren, Bidebarri laneratze enpresaren eta Ulma Fundazioaren artean. Laneratuz da programaren izena.

Lankidetza programa horrek bi ardatz nagusi izango ditu: bat da Bidebarri enpresan laneratze prozesua amaitzen duten pertsonak aldi baterako kontratatzeko Ulma Taldearen konpromisoa. Eta bestea da Oñatiko 50 langile baino gutxiago dituzten enpresa txikiei zuzendutako diru laguntza bat, laneratze prozesua amaitzen duten pertsonak aldi baterako kontratatzeko. Diru laguntza horretarako baliabide ekonomikoak Udalak eta Ulma fundazioak jarriko ditu.

Laneratuz programaren hitzarmena bihar goizean sinatuko dute hiru aldeek, Olaburun.


Kadeteak laugarren, Gipuzkoako Ligako lehenengo estropadan

Joan den asteburuan, Gipuzkoako Batel Ligari ekin zion Hernanik, Zumaian, eta emaitzak denetarikoak izan ziren. Posturik onena kadeteek lortu zuten, 4garren postuan bukatu baitzuten. Infantiletan, nesketan eta seniorretan ez zuten oso estropada ona egin eta atzerago ibili ziren. Orain liga aurrera joan ahala, helburua postuak hobetzea izango du Hernanik. Gipuzkoako Liga honek, 12 estropada izango ditu eta apirilera arte luzatuko da. Bertan, Hernaniko arraun elkarteak ligako estropada bat antolatuko du, martxoaren 19an. Hernanin bertan araututako neurrietako estropadarik egiteko lekurik ez dagoenez, estropada Loiolan egingo da. Horretaz gain, San Joanetako azken urteetan bezala, Elorrabiko urtegian estropada antolatuko du arraun elkarteak.


Hernanik 1-3 galdu, irundarren kontra

Talde gogorra tokatu zitzaion atzo Hernaniri, Irungo Mariño. Azkarrak eta atzean ondo jarriak, kontra-erasoan min haundia eman zien hernaniarrei, eta 0-2 jarri ziren azkar xamar. Bigarren zatian Hernanik 1-2koa azkar sartu zuen. Hernani enpatearen bila joan zen, baina kanpotarrek sartu zuten gola, 1-3


Irujok eta Rezustak 22-12 irabazi dute, eta bakarrik daude lehen postuan

PILOTA. Irujok eta Rezustak 22-12 irabazi zuten atzo Berasaluze II.a eta Beroizen aurka, Mungian (Bizkaia), binakako txapelketako ligaxkako 7. jardunaldiko azken partidan. Aspekoak askoz gehiago izan ziren. eta ez zieten aukerarik eman aurkariei. Emaitza horrekin irabazleak bakarrik gelditu dira lehen postuan; galtzaileak, berriz, azkenak dira. Bestalde, eta min harturiko pilotariei dagokienez, Mikel Urrutikoetxeak bihar argituko du ostiralean jokatu ahalko duen. Alvaro Untoriaren kasuan, berriz, ez du hausturarik oineko hatzean.


Geroa Baik "elkarlanera" deitu du patronala, enplegua sortzeko

Eragile sozial eta ekonomikoekin abiatutako bileren testuinguruan egin zuen bilera atzo CEN enpresaburuen elkartearekin. UGTrekin ere bildu zen.

[Albistea Berria-n]

Geroa Bairentzat "lehentasunezkoa" da Nafarroan enplegua "sortzea eta egonkortzea". Koalizioa "jakitun" da helburu hori lortzeko enpresen zeregina "ezinbestekoa" dela, eta CEN enpresaburuen elkartearekin atzo arratsaldean egindako bileran "elkarlanerako" gonbita egin zien enpresariei. Geroa Bairen aldetik, Uxue Barkos Nafarroako Gobernurako presidentegaia eta Manu Aierdi elkartu ziren patronalarekin. "Arduraz eta konpromisoz" jardutera deitu zituen enpresaburuak.

Geroa Baik bere aldetik "konpromisoa" hartu zuen enpresen beharrengandik "gertu" egoteko. Batez enpresa txiki eta ertainengandik.

Eragile sozial eta ekonomikoekin abiatutako bileren testuinguruan UGTrekin ere bildu zen atzo koalizioa. "Kalitatezko enplegu egonkorra" sortzeko eta sendotzeko konpromisoa azaldu zien Barkosek, koalizioaren lehentasunetako bat hori dela argudiatuta. Txirotasuna eta gizarte bazterketa urritzeko borondatea helarazi zion sindikatuari, gai horretan "erabateko sintonia" izan dutelarik.


Martin Garitanok 'nabarmen egin du hobera'

Foru Aldunditik jakinarazi dutenez, Gipuzkoako ahaldun nagusia larrialdi zerbitzuetatik gela arrunt batera eraman dute, bere osasun egoerak hobera egin duelako.

Gipuzkoako ahaldun nagusi Martin Garitano larrialdi zerbitzuetatik gela arrunt batara eraman dute bere osasun egoerak hobera egin duelako.

Larunbat honetako eguerdian, ikurrinaren aldeko ekitaldian, ondoezik sentitu da eta Donostia Ospitalera eraman dute medikuek artatu zezaten.

Medikuak probak egiten aritu zaizkio arratsaldera arte ondoezak zer eragin dion jakiteko, baina egin beharreko azterketa guztiak ez dira oraindik amaitu. Horregatik gaua behaketapean igaroko du diputatu nagusiak.

Hala ere, bere osasun egoerak nabarmen egin du onera. Senitartekoekin batera dago eta Foru Gobernuaren ordezkaritza baten bisita jaso du. Medikuek atsedena agindu diote.

Zorabiatu egin da

12:25ak aldera gertatu da; Garitano zorabiatu eta lurrera jausi da. Berehala, bere ondoan zeuden lagunek artatu dute eta, ondoren, osasun zerbitzuko kideek.

Handik gutxira, bi anbulantzia heldu dira lekura, bat DYAkoa eta bestea Osakidetzakoa. Azken horrek eraman du ospitalera Garitano, 12:45 aldera.

Eguerdiko ordu bata jotzear zenean, Garitano Donostiako Ospitalera eraman dute. Osakidetzatik zabaldu dutenez, Garitano osasun zentroan da dagoeneko, eta medikuak zenbait azterketa egiten ari dira egoera ebaluatzeko eta kordea galtzeko arrazoiak zeintzuk izan diren ezagutzeko. Besteak beste, Juan Karlos Izagirre Donostiako alkatearen bisita jaso du Garitanok.

Ohar baten bidez, Gipuzkoako Foru Aldundiak "jasotako elkartasun adierazpenak, eta, batez ere, ekitaldira hurbildu den herritarrengandik jasotako berotasuna eta errespetua" eskertu ditu.


Hainbat emakume beren buruarekin ezkonduko dira ekainaren 8an Bilbon

Bilborock aretoan egingo den ospakizunak ezkontza konbentzionalen elementuak izango ditu. Aitzitik, ezkongaiek beren buruarekin leial izateko eta diren bezala onartzeko konpromisoa hartuko dute.

Hainbat emakume beren buruarekin ezkonduko dira, aldi berean, ekainaren 8an Bilborock aretoan egingo den ospakizunean, Bilboko Udalak iragarri duenez. Ospakizun jendetsua izatea aurreikusten dute, eta ospakizunak ezkontza konbentzionalen elementuak izango ditu: lore sortak, soinekoak eta urduritasuna. Aitzitik, ezkongaiek beren buruarekin leial izateko eta diren bezala onartzeko konpromisoa hartuko dute.

"Bai, maite dut neure burua" lelopean egingo da, May Serrano feminizidioen kontrako "Women In Black Acción" performancearen sortzaileak gidatuta.

May Serrano bera eta Bilboko Mujeres Imperfectas kolektiboko beste bederatzi emakume beren buruarekin ezkonduko dira, Maribel Salas aktoreak gidatuko duen ekitaldian.

Aurreko egunetan, ezkondu aurreko tailerra egingo dute eta, besteak beste, maitasun erromantikoari eta zaintzari buruz hausnartzeko aukera izango dute.

Tailerra San Frantziskoko Udal Zentroan egingo da ekainaren 4tik 7ra, 18:00etatik 20:00etara bitartean. Tailerra doakoa izango da, baina aurretik bertan parte hartzeko izena eman beharko da, gaurtik aurrera.


Aizpea Otaegi da EH Bilduren alkategaia

Aizpea Otaegi Mitxelena (Errenteria, 1974) da EH Bilduren alkatetzarako hautagaia. Gaur aurkeztu du koalizio subiranistak bere zerrendaburua izango dena gaur 18:30ean Reina Aretoan egin duen herri batzarrean. Elhuyar Aholkularitzako Koordinatzaile nagusia da Otaegi. Euskalgintzan zein feminismoan bide luzea egina du errenteriarrak. Ondoko bideoan alkatetzarako hautagaia.


Egoki elikatzearen edo hotza ez pasatzearen arteko hautua

Gurutze Gorriaren erabiltzaileen artean %37ak neguan etxean hotza pasa duela adierazi du. Erabiltzaileen %60ak hautatu behar izaten du egoki jatearen eta hotza ez pasatzearen artean. %77 zailtasunez iristen da hilabete bukaerara.

Gurutze Gorriaren erabiltzaileen artean pobreziak oraindik ere aurpegi latza erakusten segitzen duela agerikoa da. Datuek hala adierazten dute: erabiltzaileen %37k hotza pasa dute neguan haien etxean; %77 zailtasunez iritsi da hilabete bukaerara; %60ak aukeratu behar izan du egoki elikatzearen eta hotza ez pasatzearen artean. Pobrezia energetikoari aurre egiteko 300 familiek behar izan zuten Gurutze Gorriaren babes ekonomikoa eta 6.000 familiek jaso zituzten aholkuak efizientzia energetikoa ahalik eta ondoen lortzeko.


Argiteri publikoa berritu eta %85 aurreztu

Ziordiko Udalak 120.000 euroko inbertsioa egin du argiteri publikoa berritzeko. Energia aurrezteko helburuz egindako lanek Nafarroako Gobernuak %40ko diru-laguntza izan du. Aldaketa aurretik urtero 78.822 Kw kontsumitzen zuen Ziordiko argiteri sistemak. Gaur egungoarekin, berriz, 15.680 Kw besterik ez. Alde hori, jakina, fakturan ere nabari da. Ziordiko Udala kaleak argiztatzean urtean 11.200 euro gastatzetik 1.725 euro ordaintzera pasako da. Gainera, kontratatutako argindar potentzia %46,1 jaistean faktura ere murriztu da. Argiteria publiko guztia LED sistemara aldatu duen aurreneko herria da Ziordia. Argiak erregulatu egin dituzte. Piztuta dauden denboraren heren batean indar guztiarekin argiztatzen dute eta denboraren beste bi herenetan potentziaren erdira argiztatzen dute. Jesus Arrese alkateak azaldu digunez, "potentzia gutxiagorekin argiztatze hobea lortzen dugu eta argi-kutsadura murrizten dugu". Denetarako aukeraZiordiko Udalak, NaBairen aldeko eta Bilduren kontrako botoekin, erabaki zuen materia organikoa jasotzeko herrian 5. edukiontzia jartzea. Ziordiko Udalaren asmoa da 2020. urterako Zirodiko biohondakinen erdia birziklatzea eta %10eko errefusa besterik ez sortzea. Hala jakinarazi zion udalak Sakanako Mankomunitateari. Alkateak jakinarazi digunez, Mank-ek erabakiari helegitea aurkeztu dio. Bi administrazioetako ordezkariak duela hiru aste bildu ziren eta akordioa lortzeko aukerak daudela uste du alkateak. Bilera hartan Ziordian etorkizunean edukiontziak kokatzeko egon zitezkeen puntuak aipatu ziren, 9 gune. "Hiruzpalau puntu kenduko dira, baina edukiontziak egonen dira. Ziordiar gehienak hori nahi baitute". Alkatearen esanetan garrantzitsua da Mank-ek errespetatzea Ziordian edukiontziak izateko erabakia. Edukiontziak izateak ziurtatuko du ohiturak mantentzea, pribazitatea eta ordutegi askatasuna bermatzen du. Alkateak azaldu duenez, auzo konposta egiteko aukera izanen dutela ziordiarrek. Sei edo zazpi gune prestatuko dira, prestatutako tokietan. Etxean konposta egiteko aukera ere badute. "Eta atez atekoa egin nahi duenak horretarako aukera ere izanen du".


Tren istripuan hildakoak gogoan